url: =Gamlak Vakna 20 | Siantongluan.net\nGamlak Vakna 20\nGamlak Vakna 20 |\nIsrael mite, a mihon buppi, a kha masa sungin Zin gamlak tung uh a, Kadesh munah phual sat uh hi. Tua lai-ah Miriam si a, tua lai mahah kivui hi.\nTu-in mihonte-a ding tui omlo ahih manin Moses leh Aaron langah amaute kikhawmin kituah uh hi.\nMite, Moses tawh kiseelin, "Topa mai-ah ka sanggamte uh a sih lai-in a si hizaw hoh ta le ung!\nBang hangin hih lai-ah kote leh ka ganhingte uh a si dingin Topa mihonte hih gamlakah hong paipih na hi hiam?\nBang hangin hih mun sia-ah hong paipih dingin Egypt panin kote hong paitosak na hi hiam? An ahi a, thei ahi a, leenggui ahi a, mang kawlsing ahi zongin a omna mun ahih loh banah tui dawn ding nangawn zong omlo hi," a ci uh hi.\nTua ciangin mihonte omna panin kikhopna bukkongah Moses leh Aaron pai-in boksuk uh hi. Topa minthanna vang amaute tungah hong kilangin\n"Ciangkhut la-in, nang leh na sanggampa Aaron in mihonte khawm un la, suangpi in amau muhin tui a piak ding sawl un. Tua bangin mihonte leh amau ganhingte tui na ngahsak ding uh hi," a ci hi.\nMoses in zong Topa thupiak bangin ciangkhut a la hi.\nMoses leh Aaron in suangpi mai-ah mihonte kaikhawmin amah in amaute kiangah, "Tu-in za un, a lehdo mite aw; hih suangpi panin note-a ding tui hong phulkhiasak ding ka hi uh hiam?" a ci hi.\nMoses in a khut laamto-in a ciangkhut tawh tua suangpi nihvei sat a, tui tampi phulkhia-in mihonte leh amau ganhingte in a dawn uh hi.\nAhi zongin Topa in Moses leh Aaron kiangah, "Israel mite mai-ah kei hong umlo, hong siangthosaklo na hih uh ciangin amaute ka piaksa leitangah hih mihonte na tunpih kei ding uh hi," a ci hi.\nHihte pen, Israel mite in Topa a phunsanna, amaute lakah amahmah a siangtho-a a kilahna mun, Meribah tui phuala thupiang ahi hi.\nMoses in Kadesh panin Edom kumpipa kiangah kamtaite sawl a, "Na sanggam Israel-te in hih bangin ci hi: Kote tuahkhak kamsiatna khempeuh na thei hi.\nKa pu ka pate uh Egypt-ah na paisukin Egypt-ah sauveipi ka teng uh a, Egypt mite in kote leh ka pu ka pate uh hong gimbawl hi.\nTopa tungah ka kiko uh ciangin amah in ka aw uh hong za a, vantung mi khat hong sawlin, Egypt panin hong paikhiatpih a, tu-in nangma gam nawl Kadesh khuapi-ah ka om uh hi.\nTu-in kote na gam hong kantansak in. Lo ahi a, leenggui lo ahi zongin nawkkha loin, tuikhuk panin zong tui ka dawn kei ding uh hi. Kumpipa Lamlian dungah ka pai ding uh a, na gamsung ka khen matengun lam ka pial kei ding uh hi," a ci hi.\nAhih hangin Edom mite in ama kiangah, "Nong nawk kei ding uh hi; nong nawk uh leh note langpangin namsau tawh kong kuan ding uh hi," na ci hi.\nIsrael mite in, "Lamlian tawnin ka paito ding uh hi. Kote leh ka ganhingte un na tui uh ka dawn uh leh, a man kong pia ding uh hi. Khe tawh pai-in hong nawksak un; adang kong ngen kei uh hi," a ci uh hi.\nAhih hangin Edom mite in, "Nong nawk kei ding uh hi," na ci uh hi. Amaute langkhatah galkap tampi tawh Edom mite kuan hi.\nIsrael mite, amau gam a nawksak ding tua bangin Edom mite in nial uh ahih ciangin amau kiang panin Israel mite paikhia uh hi.\nKadesh panin Israel-te pai uh a, a hon buppi-in Hor Mual tung uh hi.\nEdom gamgi Hor Mual-ah Topa in Moses leh Aaron tungah,\n"Aaron in ama mite kiang zuan ta ding hi; bang hang hiam cih leh Meribah tui-ah note gel in ka thupiak hong nial na hih manun, Israel mite tungah ka piak leitangah amah tumlo ding hi.\nAaron leh ama tapa Eleazar sam in la, Hor Mual-ah amaute paipih in.\nAaron tung panin a puante suahkhia in la, a tapa Eleazar silhsak in. Aaron in ama mite kiang zuan ta ding a, tua lai-ah si ding hi," a ci hi.\nTopa thupiak bangin Moses zong gamta hi. Mihonte khempeuh muhin Hor Mual tungah amaute paito uh hi.\nMoses in Aaron puante suahkhiatsakin a tapa Eleazar silhsak a, tua mual dawnah Aaron a si hi. Tua ciangin mualtung panin Moses leh Eleazar paisuk uh hi.\nAaron si hi, ci-in mihonte khempeuh in a theih uh ciangin, Aaron hangin Israel mi khempeuh ni sawmthum sung a kap uh hi.\nTedim Lai Siangtho / Laibu: Gamlak Vakna 20


timestamp: atn

url: =Tedim Sipin ninkhawm mawtaw vai theihhuai :: ZOMI DAILY\nposted on 26 April 2018 at 10:26 pm Lomkholna: News, Tedim, Zomi\nNinga (Friday) nisim in Sipin ninkhawm mawtaw in khuasungah nin hong kaikhawm kawikawi hi. Kamhau lamzikpi leh Tedim lampi tengah hong ki pai zopan hi. Mailam-ah lampi mundang te ah zong hong pai zawh nading ki hanciam lai hi.\nNinga (Friday) nisim in na ninte uh tawh Kamhau lampi leh Tedim lampi tungah nangak le uh ci’n hong khawm kawikawi ding hi ungh. Anhuanbuk sungpan ninthem i cih mehbawlna alu hawng lothang hawng a tuamtuam etc–te sum hong kilalo aa a mawkna in hong ki buaksak hi.\nTualo a dang nin tuamtuam te ip khat ciang 50,100,200,300,500 cih bang in hong kila hi. Tua nangawn zong pia zolo leh a pianuamlo te kiang ki ngen tantan samlo hi.\nTua sum te mah tawh nin khaikhawm nasemte kicial kik ahi hi. Nasemte cialna zong khat veivei cing zolo lai thei mawk hi. Tua hi aa Tedim khuapi a siantho theih nading pen Tedim khuasung aa teng mipi khempeuh i vaipuak ahi hi.\nMipite kihelna omlo in Sipin tensun leh zan in nin hong khawm aa hong phiat siang hang zong tawm vei sung bek mah kimang ding hi. I tenna khuapi hong siangtho leh ei mipite a hampha i hi pah hi. I ci zong dam tuam ding hi.\nNgaihsutna picing sak in Dimtuivangkhua tualnuam a siantho theih na ding i hih theihna ciat pan mapang khawm ciat ni!\nNaupitau lampi dungteng aa hawklam tengah nin leh lei dim a hih man in tuuk hong tun kik ciang hawktui nuamtak a pai theih nading deihna tawh Sipin pan vaihawm in kisem hi. Tedim Municipal\nNext: Tedim, Khuado Hall ih zatnop leh


url: =September 5, 2020 | Mang lamdang khat leh Numei khat GUINEA | Maria, 29 ~ MUC\nSeptember 5, 2020 | Mang lamdang khat leh Numei khat GUINEA | Maria, 29\nAdmin 9:10:00 PM Articles, MISSION NEWS\nMang lamdang khat leh Numei khat\nGUINEA | September 5\nMaria in kum 2 a phak akipan a nu in dawi-ai nei siavuan khat kiangah va paipih-in nasepna-ah daupai nading thupha ngen hi. Tua bangin va pai zel uh a, nasepna zong lawhcing mawh lo uh hi. A nu in a vanzuakna pan sum ngah mahmah hi. West Africa gam tuamtuamte dongah van zuakin khualzin hi. A nuta-un sumhau mahmah uh hi. Maria in inn hoih mahmah a huang zong limtak ki-um, mawtaw nih nei-in, puan le ip tuamtuam zuakna sai golpi khat zong nei hi.\nMaria in tua dawi-ai nei siavuan pa khat vei thupha ngen kik dingin va va hawh hi. 2013 kum-in Maria in kum 23 cing khin hi. Dawi-ai nei pa in Maria tungah “ Na hauhnop takpi leh mihing tawh biakpiakna khat na piak kul hi,” ci-in sawl hi. Tua bangin mihing biakpiakna ding pen hamsa hi. Maria in mihing aitangin bawng tawh biakpiakna nei dingin va paipih hi. Mihing tawh biakpiakna nei dingin a kisawl a kipan ihmu thei mahmah lo hi. Zan-in a mang sungah naupang nih in hopih tawntung hi. Tua naupangte in bang gen uh hiam cih leh kithei lo hi. A zin kik ciangin tua naupang nihte mah a mang sungah mu kik leuleu hi.\nTu-in tua naupangte thugen thute telthei ta hi.\nTua naupang khat in dawi-ai nei pa kiangah va hawh nawn lo dingin gen a, Maria zong tua dingin khentat pah hi. A zing nitak ciangin Maria in mangmat kik leuleu hi. Hih a mang sungah lam a pai laitakin hopihna aw khat za-in, tua hopihna-ah “ Na khempeuh hong huh thei ding i Pa, eite Honpa Jesuh Khrih hi, cih aw za hi. A khanlawh ciangin lamdangsa hi. Bang hang hiam cihleh amah pen Khristian hi lo hi. Bangci bangin Jesuh in na khempeuh kicinna hi thei ding hiam, ci-in lungmang hi. A nu tungah a mangmat thumteng pulaak kik hi.\n“Bang hangin mihing tawh biakna kisam hi ding hiam? ci-in a nu dong hi. A nu in tua mangmat deih peuhmah lo hi. Biakpiak nading bawng khat zang ding gen hi. Maria in zong a nu gen bangin gamta hi. Sago-te in tua baawng a gawh uh akipan Maria in bangmah mang man nawn lo hi. Sagawh nitakin Maria in gim-in tawl lua ahih manin khua sungah van lei dingin paikhia hi.\nSaturday nizang hong tungin Maria in biaknn ah va pai-in , mi a om hiam cih thei nuam-in, biakinn mai-ah tawlkhat om hi. Tua bangin a om laitakin numei no khat hong pai-in, “ Biakinn sung lut nuam na hiam, ci-in dong hi. Maria in “ Kei, Khristian hi lo,” kua tawh kimu nuam na hiam, ci-in dong hi.\nNumei in “ Kei zong biakinn ah kikhawm pai nuam ning,” ci’n pulaak hi. Maria in limtak en-in a mangthang numei hiam, ahih keileh a nu le pa a zong nuam hi ding hiam, kikhawm a hong paite’n ka veng ka paamte a thei kha a om hia, cih a ngaihsutna hi ding hiam, thei zo lo hi.\nA ngaihsutna khentel ding hanciam-in a om laitakin numei tungah “ Lampi thei ing,” ci-in gen a, Maria in biakinn paipih dingin a mawtaw sung lut dingin sawl hi. Maria leh numei in biakinn mai va tung uh hi. Huang sung biakinn mai-teng ah mi pawl khat om mu uh hi. Nupi khat in bang hong huh thei ding ka hi uh hiam, ci-in Maria hopih hi.\nMaria in “ hih nu in hih tengah hong paipih in , ci-a hong ngen a hong pai hi ung, ci-in dawngkik hi. Tua bangin a kiho kaal-un a paipih numei na vakkhia hi. Maria in a kim a paamteng zong kawikawi a, kuamah mu lo hi. A paipih nu a muh loh ciangin Maria in a kihopih nupi tungah zan deuh a a mangmatte pulaak hi. “ Thu khat kong dong thei ding hiam” ci-in Maria ci-in, nupi in hong dong ve ci-in dawng kik a, Maria in mang tampi ka man hi. Mang ka neih nawn lo nadingin bawngtal tawh biakpiakna zong ka neih khit hangin ka manh veve hi. Bang hih ding ka hiam ci-in dong hi.\nNupi in na khawl pak in. Ka pasal pen pastor khat hi, amah hong dong ning, ci hi. Maria teenna gam in Khristian thu-um mi tawmno khat bek om ahih man-un, Maria zong Khristian a hong suah theihna pen a lamdang mahmah khat hi. Biakinn a paipih numei pen mihing hi lo-in vantungmi khat ahihlam nung phawk hi.\nMaria in Lai Siangtho sim ngei lo, mu ngei lo hi. Tua hi-in Pasian thu a up theihna pen vantungmi in mihing bangin kilangh-in tua bangin a makaih ciangin Maria in thu-um mi khat hong suak hi.\nGuinea gamah gammi bup 7% in Khristian biakna zui uh hi. Seventh-day Adventist pawlpi in masuan lianpi nei hi.\nTu kaal Sabbath 13na sumpi in Kobaya Sanginn puah nadingin kipuak ding hi. MUC in Sawbua sanginn adingin kipuak ding hi.


url: =Motorcycle nungah atuang naupangno khat apei in zialkha in akhut kitankhia leulau :: ZOMI DAILY\nposted on 12 June 2018 at 2:08 pm UTC+9:30 Lomkholna: News, Sawltak, Thailand, World\nThai gamsungah naupangno kum 5 aphapankhat Motorcycle anungah atuang hi a, apuanlum Sweater pen anunglam apeikawm ah awkkha citciat in, kizialgawp hi. Tuabangin apuanlumsilh Sweater aki vialhgawp ciangin naupangno ii akhutzong zialkha in, akhut kitankhia leulau cih The Nation pan kiza hi.\nHih thupiang pen nung Thursday ni in thupiang hi a, Motorcycle ahawlpen naupangno ii anu ahihi. Hihte nuta pen Thailand, Surin Province sungah ateeng uh ahihi. Anu in Motorcycle tawh atanu kum 5 aphapankhat anungah tuangsak in, avakpih laitak in Sweater puanmong apei in zialkha in, akhut langkhat asuplawh ahihi.\nHihbangin atuatsiat ciangin Surin’s Muang District panin ahuhkha Rescuer khatin agenkhiatna ah atuahsiatna munpen Pattamanon Road lamzikpi tungah ahihi ci’n genkhia hi.\nHihte nuta atuahsiat ciangin ahuhkha Chalongkrung Suwanbutr kici khatin naupangno ii atuahsiatna Photo pen Facebook tungah khahkhia hi. Tua Photo amukha khempeuh in naupangno pen ki hehpihciat mahmah in, tua Photo zong Social Media ah ki thehzakpah hi.\nTua Photo akhahkhiapa in agenkhiatna ah hih Photo ka khahkhiatpen Motorcycle azang nulepa te’n atate uh anungah atuansak uhciangin aki doptheih nading un Warning piakna in ka khahkhiat ahihi ci’n genkhia hi.\nTua naupangno ii apuanlumsilh “Pink Sweater” pen Motorcycle ii anunglam apeikawm ah awkkha citciat in, tuakhit ciangin apeikawm ah kizialgawp ahih manin, anunung ah naupangno ii akhut langkhat aki tankhiat lawhliang ahihi.\nTua akhut aki tankhia leulau pen aki zopkik theihkhakleh ci’n tuikhal “Ice” lakah kikoihsak in, amanlangin tua naupangleh akhut akitankhia tawh Surin Hospital ah kitaipihpah vingveng hi. Ahi zongin ziakailuata ahih manin akhutpen ki zopkik saktheiloding cisawnsawn hi.\nMore: Harley-Davidson panin abawlkhiat Motorcycle 251,000 te Brake hoihlo ci’n Recall kibawl\nNaupangno pen sihlawh liangdingin gimgawplo, Safe Condition kici a, ahi zongin Doctors te’n limtak in kemin encik uh cihi. Motorcycle zatpen lauhuaina tamphadiak hi, adiakdiak in naupangtawh akithuah te’n Motorcycle tuanciangin kidop phadiakding thupi hi. Motorcycle azang nalawmte na Share sawn in, kidawm theituam khading uhhi. Sawltak #zomidaily\nPrevious: Malaysia, Penang ah Myanmar gammi 2 zukhamsul in kitawng in khatpa kidawtlum\nNext: Khedap zuak minihte tungpan thalakna


url: =Pasian Langpang Khangnopa - Zomi Adventist Innkuan\nNew Zealand, September 7\nKum 12 a phak lai-in a theihngei loh Pasian’ kiangah Jayson Rogers deihtakin kiko ngei hi.\n“Bang thu bang la hang hiam thei lo, zankhat ka lungleng luakisa in khuazing lakpi-ah, ka lukham tungah ka kap hi” Jayson in ci hi.\nA nuntakna sungah Pasian in a panpihding ut in thu anget laitak in, unau 9 lakah a nautum penpen ahi, Jayson ahihleh New Zealand gam saklam ah a nii le a gang tawh om uh hi.\nA nulepate in thu hilhzo nawnlo uh a, sang panin zong ki hawlkhia hi. Pasalno khat ahih zenzen hangin inn luh in mawtaw khawng gu zeel hi. Kum 10 a phak in —a pa’ innlam nasepna ah a ngah—ama’ thalawhsa ngiat sumtawh a neih masak penpen mawtaw khat lei zo khin hi. A mawtaw lei pen amah mahin, “Phelkhai Keekseu” ci-in min phuah hi. Ahi zongin a license nambat peekte a deih man ahi hi. Tua zawh kum tam hetlo sungin a guuksa bekbek mawtaw 9 te’ mai-ah tua a license nambat peek te a thuah hi.\nTua bangin zankim pipi-a, a thungetna pen a kidawn pah lam Jayson in theikha khol lo himah taleh tuazawh kum khat khit pawlin a nulepate in New Zealand khuapi ahi, Auckland ah a samkik uh hi.\nJayson ahihleh siatna lamah thuukluut semsem hi. Kum 15 a phak ciangin kaanzaa kungte guu-in, a lawmngaihnu, Krystal tawh, a sunghte’ inn ah om uh hi. Kum tampi sung lamdung migilo sem in, kaanzaa ciingin zuak den hi. Tua bangin zatui zangh in, zuak in kum 11 sung bangh om den hi.\n“Migilo vive kipawl khawm aa nasemkhawmte tawh leh leinuai migilo te tawh nakpi takin ka ki thuah a, guta buluhpa, miheekpa, damiahpa ci-in hong ki thei hi. Ka kipawlna vuah, anhuan ding mi 3 kanei-a, vanh tuamtuamte a hawmkhia ziahziah ding zongh, mi 4 ka nei hi.” Jayson in ci hi.\nSum ahihleh tuizat in zangh zo lel hi. Ni 2, ni 3 sungin New Zealand Dollar 10,000 (US $ 7,000) bang zatui (meth) zuakna panin ngah den hi.\nNi Khat, Andrew kici pa in tuibualna innpi sung, free kickboxing sinna ah a pai dingin vazawn hi. Jayson zongh nuamlua kisa in diang ziahziah pah hi. Ahangin lamdung migilo sepna ah khat veivei meidawi pian ahih manin tua siamna nei leh lawhcing zawlai ding cih a ngaihsutna hi.\nWednesday nitaak sim in, kimawlna innpi sungah akimawl gangsters (migilo hon kimawlte) te lak ah va kipawl hi. Tua lai-ah khua-ul suah nadingin thasaanna Andrew in makaih hi. Tua khit ciangin a Lai Siangtho puakna ippi hongg in, “Sabuai kiimah ki-uum ni ei tun. Hih Lai Siangtho munte kikum phot pak dihni ei maw” ci hi.\nTua acih ciangin Jayson pen kilatvat liangin taikhia sim nuam hi. Himah taleh thukhat hangin om tentan hi.\nAndrew in minit 30 sung khawng thu hong gen laitakin Jayson ahih leh a lungsim sungah Pasian’ tungah nakpi takin kideek zolo zah dongin heh mahmah hi. “Pasian kua hileltak hiam? Ka leitungah keimah pasian kahilel hi. Nasem zongh tampitak ka nei-a, kei le kei-in ka nungta hi. Hong kizahtak mahmah in, hong kipii-et mahmah lel hi. Keimah pasian ka hi hi.” na cici hi.\nAndrew in a thugen, Mate 6:19,20 sunga, Jesu’ kammalte tawh hong khup ciangin, Jayson, a lungsim hong ki lamdangin, thumaan khat muthei hi. “Nget in ne-in a kekseu theihna, gutate in luhin a guktheihna hih leitungah na sum uh khol kei un. Nget in a nek theih lohna, a kekseu theih lohna, gutate in luhin a guk theih lohna mun vantungah note adingin kholzaw un.”\nKoici bangin a kekseu theih lohna leh guta lawmlegualte’ guk theih loh dingin vantungah i suangmanpha hoihnonote khol thei peuhmah ding, ci-in Jayson hong lung himawh mahmah hi.\nTua kaalsung khempeuh hithu bekbek ngaihsunsun in, tua tentan ah pelh lo in hong kah hi. A sawt lo in makai–huh dingin Andrew in zawn hi. Jayson zongh, lamdang sa mahmah kawmin lungdam mahmah hi. Tua munah “Donghu-cinakepna” (First-Aid) hilh dingin kiseh ahih manin tua a hilhsiam theih nadingin, Andrew te’ biakinn ahi, Papatoetoe Seventh-day Adventist Community Church ah Pathfinder tentaan a kah ding hong kisam hi.\nA sawt lo-in Jayson zong a lawm Krystal leh atate-uh sagih teng tawh Sabbath ni biakinn ah hong kikhawm uh hi. Jesu Honpa le Gumpa in saangthei ahih manin, kum 21 sung tawntung a omkhoppih Krystal kiangah kiteenna diktak neikhawm dingin a khut a khaak ta hi. Tua ni pen, pawlpi akiphuh ciil-aa kipan, innkuan khat sungah mi tam a ki tuiphum penpen ni ahi hi. Jayson te nupa leh a tate uh nga ki tuiphum uh hi. A neupen tegel zong tua ni mah in biakinn ah ap uh hi.\n“Abeisa kum thum lai-a kipan in ka nuntaakna hong ki khel taktak hi,” Jayson in ci hi.\n“Tu-in, thuap guk-a kiciang huang umna kulhte, baseball satna molhtumte, puantungsilh nuai-a thautom te, Rambo-style temta, cih te tawh ka nungta nawn kei hi. Huang umna thuap khat tawh ki um, inn sungah tengin, keima khut tawh nasem in ka nungta uh hi.”\nKickboxing tentan ah bel makai-huh sem lai a, tua tungtawn in mi guk kituiphum uh hi. A nulepate a ngaihsut khak ciangin a biang tungah khituite hong tolh khia datdat pahpah hi.\n“Kei a’ dingin a lung himawh den ka Nu’ in, nisim in phong hong ki call den hi,” ci-in Auckland a, ansaii pi khat sung ah, ann ne mi khat i dotnate a dawng hi. “Ka Nu in, a sin gimhuai mahmah ka nuntakna masa lamteng, hong thuakthuak in, hong muhsak kha bek a, tu-in ahih leh ama’ kiang pan in bang mah thu ka za nawnkei hi. A hoih lam dingin ka ki deih bawl hi.”\nTu in ahihleh, a nulepate leh midangte Khris kiangah a tun zo dingin lunggulh takin, ki lamen den hi.\n“Tu taktak in bel, ka lungsim nuam mahmah ta ei. Na dang bangmah tawh kheekzo nawn kei’ ning. Pasian’ sawltak ka hi ta a, Ama’ hong deih bangbangin A Kammalte ka hih zawh zahzah in midangte’ kiangah ka hawmsawn nuam hi.” ci hi.\nPrev post GC 24: A Siangtho Laka Siangthobel Munah\nNext post Lungdamna Thu Nuntakpih


url: =I ZOPAU A KHUASUAKZO DIAM? - Laibu Saal\nHome > Thuluui/Articles > I ZOPAU A KHUASUAKZO DIAM?\nI ZOPAU A KHUASUAKZO DIAM?\nPhoto Credit : ZRO.\n- Pau nam 500 pen a zang mi 100 ciatta khawngbek om hi.\n- Pau nungta lai khempeuh lakpana 96% pen leitungbup mihing 4% bek in zang hi. Leitungbup pau nam 6000 khawng lakpana 5760 pen leitungbup milip seh za suah seh li bek in zang cihna hi!\n- Internet sunga lai kigelh khempeuh lakpana 90% pen pau nam 12 bek tawh kigelh hi.\nA patauhhuaina dinmun\nA zang milip\nNaupang, nu le pa leh khanghamten first language(pauzatpi pen) in zang ciat uh hi. Khang kizomin kizang paisuaka, kiim le pam lakpan a nawngkaisakzo ding omlo hi.\nNu le pa leh khanghamten zang ciat uh a, a naupang tamzawte un a zat laitakun pawlkhat ten 1st language adingin zanglo uh hi.\nPianpih pau(mother tongue) pen innsungah kilimzat nawnlo hi. Nu le pa leh khanghamzaw deuh teng bek in zang uh a, naupangten thudon lo hi, a kihopih hangun pau dangkhat peuh tawh dawng uh hi.\nNu le paten thei tei napi zang nawnlo. Nupa kihona-in kizanglo, khangham piteek piteekte bek in zang uh hi. Naupangten zaban nawnlo hi.\nPatauhhuai pha mahmah\nPisawn pusawn (great grandparent) te bek in thei uh a, kuama’n zang nawnlo hi.\nA zang, a thei kuamah om nawnlo.\nPau nungta laikhempeuh lakpan 60% - 80% pen Grade 4,3,2,1 te ah om kici hi. I Zopau koi munah om peuhmah hiam ngaihsun pha dih ni.\nLinguistic misiam Michael E. Krauss in a genna ah naupangten pau zatpipena (first language) a neih uh pau khat peuhpeuh pen mi 100 bek in a zang phial zong patauhhuailo hi na ci hi. Ahi zongin pau khat peuhpeuh a zang tul za tampi a pha phial zongin naupangten first language in a neih kei vua leh patauhhuai mahmah hi na ci leuleu hi. A kithehthang Zomite, i teenna mun peuhpeuhah I tate in I pau a zat ziahziah theih peuhleh tuzawh kum 100 sunga a mangthang ding pau 3000 lakah I Zopau kihello ding hi cih phawk ni.\nKhua khat ah pau tampi kithei mah leh pautaang dingin khat bek kizang thei a, tua pautaang pen hausa pa’ pauzat a hihi. Tuamah bangin tuhun leitung khantohna tuamtuam hang tawh sak le khang, sim le mal a om gam tuamtuamte pen khuakhat(globalized) dan hong suak ta a, gam thahatzawte pau sin loh, zat loh hong phamawh ta hi.\nII) Nek le taak zonna:\nI teenna khua ah nuamsa-in hau ciat lehang gam dangah sum thalawhin I kuan peuhmah kei ding hi. Ahi zongin I cimawh zawngkhal manin singta gam leiah nuntakna zongin i kithehthang a, I tuna ciatte pau le ham sin loh zat loh hong phamawh hi.\nIII) Kumpi gina lo :\nA diakin Kawlgam sung en lehang zumkong mangkong ah kawlpau bek saang uh a, Zogam nangawnah Zokam kizang theilo mawk hi. Sanginn te ah Zopau gina-in kisin thei lo a, kawllai bek tawh pilna kisin thei mawk hi. Zogam khua tuamtuamte ah kawllai kisuang zihziahin kumpi thu kizaktuahna kawllai bek hong hi ta ahih manin sin loh zatloh hong phamawh hi. Myanmar ah Tedim pau tan (class) bangzah ciangah kisin thei hiam ka tel keia, India ah Lusei pau tawh Master degree kila thei ta hi.\nIV) Biakna leh kipawlna:\nMizogam eimite khua pawlkhatah eimi vive teeng napi lusei pau tawh biakna pia tangtang se uh hi. Mizoram Synod in ukcip hi. Namdangte kipawlna ah I va kihel ciangin amau pau bekbek kizang pah hi.\nV) Multimedia :\nMusic, Video, TV, Internet te hangin khangthakten amau pianpih pau nusia hiaihiai-in namdang pau, zia le tong zil uh hi. Zatdan siam ding kisam mahmah hi.\nVI) Zahpih :\nMi’ hong simmawh khak ding lauh manin khangthak tampiten pianpih pau zang ngamlo mawk uh hi. Hih pen I hai man hi, pau tuamtuam theihna in pilna hi a, pianpih pau theihlohna in haina hi cih phawkkik ni. I kisaktheih pih pukpuk kei phial zongin zahpih kei beek lehang phadawm ding hi!\nVII) Kholhpih lawm :\nZomite pen namdang tawh kithuah peuh leng amau pau uh kizui pah hamtang mawk hi. Tua ahih manin I mipih I sa pihte a tam theithei kholhpih sawm ni. Internet panin chat pih ding namdang lawm vive nei mawk leng Zopau zatna ding hun omlo ding hi.\nI) Innkuan :\nKoi mun koi gamah om ta leng I innkuansung pen kuaman ong saipih theih hilo hi. Nu le paten tate tungah a thu neihna mun ahih manin tate inntuan ma loh pen nu le pate zia le tong, pau le ham a zuih ding uh ngeina ahi hi. Tua ahih manin innkuan sung pen I pau kepbitna dinga institution hoih penpen ahi hi. Mizogam pana khangkhia ka hih hangin ka nu leh pa in Lusei pau tawh khatvei beek zong hong hopih ka za ngei kei hi. Zopau ngiat tawh hong hopih den uh ahih manin ka pianpih pau a zangthei suak ka hi hi. Nu le pa tawh bek hi lo, sanggam u leh nau tawh kihopihna dongah I tate Zokam zangsak ciatciat leng hoihzaw kan lai ding hi. Na tate Zopau tawh na hopih ciang pau dang tawh hong dawn peuhmah leh Zopau tawh hong dawnna dingin hanthawn pah in tua hi kei leh hong zekai kha ding hi.\nII) Pawlpi :\nPianpih pau tawh phatna leh biakpiakna piak sanga kilawmzaw dang om lo hi. Koi mun koi gamah i om zongin Zokam kizatna pawlpi ah om sawm ciat ni. A diakin naupang nipi sang pen I zatsiam ding kisam sa ing. Sangmangten gupkhiatna thu hong puak laitakun Zolai zong hong sinsak uh hi, tua hong sinsak Zolai pen I Naupang Nipi sangte(Sunday school) ah sinto suak sak leng a poina om diam, khangthakten Zolai gelh theikim pah ding uh hiven!\nIII) La leh Video :\nLa in minam hong itsakzo mawk hi veh aw. Thawnkham late, Pauno late leh Zomi lasiam dangte lasak zak ciangin I lungsimah minam itna hong thaksuah zel hi. Laphuak siam, lasa siam leh promoter hong kithuahkhop uh ciangin Album picing zo bek ahih manin la lamah I khantohna dingin tha kipiaktuah zawh ding thupi mahmah hi.\nNidang, Zolai pen Lai Siangtho leh pawlpi thukizakna cihloh buang sim ding om mello hi. Tuhun ciang ahih leh thuthak, thului leh a dang tuamtuam Zolai tawh sim theih ding internet ah om zihziah ta hi. Laigelhsiam ten blog hong nei ziahziah henla, Zonet, Tongsan, Vaphual, Zomidaily leh a tuamtuamte hong zuun ziahziah lai leh nakpi’n I khantohpih ding hi. Facebook panin Zomi group zong hunkhop om khinzo a, post leh comment tuamtuamte Zolai mah tawh gelh tangtang den zo leng I Zolai hong khangto semsem ding hi. Youtube panin I misiamte thugenna I ngai ziahziah thei ta a, I nasepna mun nangawn panin I kikhawm thei ta hi. Internet pen zang siam peuh leng I pau khansakna dinga vanzat hoih mahmah ahih laitak, I zat siam kei leh hong netum ding hi cih phawk ni.\nV) Thukizakna leh laibu :\nZomite pen lai sim lamah citak zolo hi hang, Aizawl na pai leh na mu dinga, Mizo nupi papi, piteek puteek ten a omna mun peuhpeuh vuah thukizakna leh laibu khat peuhpeuh sim tangtang zo uh hi veh aw. Tuahang mahin a literature uh zong vaampah hi. Kumsimin laibu tul val suaksakzo den uh cih I phawkkha hiam.\nVI) Khoppi le pawi:\nCrusade a kipan Khuado pawi dongin, kimuhkhopna pawi neizo den leng hoih ding hi. Thugen siamten thu hong gen dinga, lasa siamten la hongsa ziahziahin, mipi in lapi I awi ziahziah dinga, Zokam vive kizang ding hi.\nVII) Radio :\nRadio pan programme tam theithei I ngah zawh ding thupi hi. Zokam tawh thuthak, kamkupna, sermon, lasak tuamtuam ngaih ding om kinken zo leh Zopau hong paal ding hi. I omna mun ciat ah I pawlcin naak leh kumpi pan radio programme ngahzawhna ding nget pahpah huai hi.\nMungpi Khupson’ Blog\nItem Reviewed: I ZOPAU A KHUASUAKZO DIAM? Description: Rating: 5 Reviewed By: Cinpu Zomi


url: =GOOD FRIDAY. By - Rev. Khoi Lam Thang - Laibu Saal\nHome > Thuluui/Articles > GOOD FRIDAY. By - Rev. Khoi Lam Thang\nGOOD FRIDAY. By - Rev. Khoi Lam Thang\nBy Rev Khoi Lam Thang\n“Leitung mite tankhia dingin Jesuh singlamteh tungah hong si hi” cih pen “tangthu” hi a, “Jesuh kei tangin hong si hi” cih pen “GUPNA” ahi hi. A kiphawk kikkikte a thupi hi a, a nungta thute i nuntakna ah thaksuak kikkik hi. 2016 adingin tuni Good Friday (Jesuh hong sih ni) pen a ngeina bang lel hi lo, kei ading taktak hi na ci thei diam? Pasian hong itna a tul ngei loh mah bangin hong sihna zong kei adingin thak suak kikkik hi, na ci thei diam?\nJesuh in Dolorosa (Latin kam hi a, “genthuakna” cihna hi.) lampi a tawt khit ciang singlamteh tung pan a tangko khiat kammal 7 te phawkkik-in Jesuh tawh a sikhawm dingin hong zawn ing.\nAhi zongin Jesuh in, “Pa aw, amaute in bang hih ihi hiam cih thei lo uh ahih manin a mawhna uh na maisak in,” a ci hi. Luke 23:34\nPasian’ maisak zawh loh zah dingin a lian lua mawhna cih bang om lo hi. Mawhna khempeuh a maisak dingin Jesuh in thungen khin hi. Ahih hangin a maisak theih loh mawhna om hi. Tua in a kisikkik lo mawhna ahi hi. Jew mite in Jesuh a thah ding uh ciangin “Hih mipa’ sihna hangin gimthuakna, kote a kipanin ka suan ka khakte dongun ka thuak ding uh hi,” (Mat 27:25) ci-in amau le amau kisamsiat ngam liang uh hi. “Bang i hih hiam” cih thei lopi mah Jesuh a mawhmatna uh zong Jesuh thungetsakna sungah kihel hi. Tua hangin Jesuh thungetsakna tangtung a, Penticost ni-in Jew mi mi 3000 kikhel hi.\nSanggam, tu ni-in Pasian tawh hong kikhensak na mawhna bangzahin a liat hangin Jesuh kiang na zuat nak leh hong maisaksa ahi hi. Maisak nail oh mawhna om lo hi. Kisikkik na tawh a kila nai lo mawhna bek om hi. Jesuh in na mawhna hong maisak khin hi. Ciamteh nawn lo hi. “Phawk in nei nawn peuhmah kei ning, zuau lo Pasian in ci, note mawhna khialhna tangin ka ta’ sisan ka bua” ci in la in sa hi hang. Jesuh maisakna thupha a thakin na lak nak leh Gupkhiat lungdamna na ngah ding hi. Jesuh in na mawhna hong maisak khinta hi.\nJesuh in ama kiangah, “A mantakin ke’n kong cihin-ah: Tuni-in Paradais-ah kei tawh na omkhawm ding hi,” a ci hi. Luk 23:43\nInternet manlang mahmah hi. Lei mong khat le mong khat kithuza ziauziau thei hi hang. Tua Internet sangin Pasian hong itna le hong kamciam thu manlang zaw hi. Mawh neipa a kisikkik phetin mawhmaina ban-ah thakhat thu-in vangam tung pah hi. Jesuh tawh a kikhai khawm mi that pa khat in “Ei tegel pen i gamtatna tawh kizui-in thu hong kikhen a, ahi zongin amah in khialhna bangmah nei lo hi,” a cih khit ciangin Jesuh kiangah, “Jesuh aw, Kumpi-in nong pai ciangin kei zong hong phawk in,” a ci hi. Tua khit phet in Jesuh in “A mantakin ke’n kong cihin-ah: Tuni-in Paradais-ah kei tawh na omkhawm ding hi,” ci pah lian hi.\nJesuh na san leh vangam nang a hi pah hi. Sihna pan in galkah in tawntung nuntakna a tungkhin taktak na hi ta hi. Hih thuthuk Jesuh in Singlamteh tung pan tangko khia a, a kianga mithat pa in ngah pah hi. Tua Paradais mun pen Pasian gam mah hi pah a, Lai Siangtho mun dang a, ‘Abraham Ang’ tawh zong a gen nopna mun a kibang ahi hi.\nJesuh in ama nu le a it a nungzui pa a dingkhawm a muh ciangin a nu kiangah, “Nu aw, tua lai-ah na tapa om hi,” a ci hi. Tua ciangin a nungzui pa kiangah, “Na nu tua lai-ah om hi,” a ci leuleu hi. John 19:26-27\nLa phuak pa in “Lunggimna huan ah zong zui ning, lam tawntungah amah zuizui ning” na ci hi. Jesuh gimthuakna lampi ah a it a nungzui pa le a nu in zui a, singlamteh phung dong nusia lo uh hi. Nungzui taktakte pen lunggim haksak hun nangawn ah khahsuah loin lamtawp dong a zuite ahi hi. Tua bang nungzuite Jesuh in awlmawh mahmah hi. A nu le a nungzui pa sam khawm in, a ki-en a kikem dingin vaikhak hi. Nungzui hihna in innkuan don lo ngei lo hi. Jesuh nung a zui taktaakte adingin khat kia zawttawm cih bang om ngei lo hi.\nTulai thupiang IS-te’ hangin Syria gam Khristiante in nakpi takin bawlsiatna thuak uh hi. Pawlkhatte in a gam uh nusia in gam dangah gambel in taikhia uh hi. Ahih hangin Khristian honkhat in “Ei tai khia leeng Khristian om nawn lo ding hi. Haksatna a om leh om hen, Syria gam Gupna khaici dingin i gam nusia kei ni” ci ngam uh hi.\nNitak nai thum hun pawl laitakin Jesuh nakpitakin kiko a, “Ka Pasian, ka Pasian, bang hangin kei hong nusia na hi hiam?” a cihna ahi, “Eloi, Eloi, lama sabakthani,” a ci hi. Mat 27:46\nJesuh Singlamteh tungah a kikhai khit, sun nai sawm le nih hun a kipan nitak nai thum dong, nai thum sung, tua gam sung khempeuh ah khim zing hi. Bang hang hiam? Leitung mi khempeuh mawhna ama tungah kisuan ahih manin, ni in zong en ngam loin buksan hi. Tua manin khimzing hi. Leitung in zong giksa ahih manin zin ling hi. Jesuh in hih lampi a haksat ding thei khol hi. “Pa aw, hih hai tawh hong kipelhsak in, ahih hangin nang deihna bang hi zaw hen” ci in thungen khin hi. Kipelh thei lo hi. Haksa lua mahmah ahih manin Pa Pasian in a taisan khin bangin ngaihsun hi. Haksa a sak luatna hanga kikona ahi hi.\nSanggam aw, hihte khempeuh mawh nei lo Jesuh’ thuak ding hi lo a, nang le kei thuak ding hi napi, mawhna a ciamkha kilkel lo Jesuh in a thuak manin nang le kei a suakta thei ihi hi. Mawhna thaman in sihna hi napi, sihna tawh kipelh a i nuntak tawntung theihna ahi hi. Nang le kei thuak ding a thuak ahi hi. Mawhna hangin Pasian tawh a kikhen leitung mite dinmun ah Jesuh hong kikham ahih manin tua leitung mawhna in Pasian tawh a kikhensak ahi hi.\nTua hun ciangin Jesuh in na khempeuh kicingta hi, ci-in thei ahihmanin Lai Siangtho sungah a kigelh thu a tun theih nadingin, “Ka dangtak hi,” a ci hi. John 19:28\nJesuh gimthuakna singlamteh lampi pen Gethsemani huan pan kipan hi. Zan thapai lunggimna thuak hi. Lum kha lo hi. Ihmu kha lo hi. Mut nang hi. Mawh nei lopi mawhsakna thuak hi. Thu kikhen hi. Sun thapai lunggim hi. Kona thuak hi. Cilphihna thuak hi. Khua-ul suak hi. Bawlsiatna thuak hi. Kisat kivel hi. Sisan naisan luang hi. A pumpi khempeuh liamma tawh kidim hi. A pumpi sunga om si le tui teng kangta a, tui duh mahmah hi. Dangtak mahmah hi. Tua hun ciangin Jesuh in a thuak dingteng kicing khin ta, cih thei ahih manin Lai Siangtho thu (Late 69:21) a cinna dingin “Ka dangtak hi” ci-in kiko hi. Jesuh dangtakna tui tawh cim lo a, Jesuh tuiduhna lenggah zu hau tawh dam kik lo hi.\nJohan 19:30 Jesuh in tua leenggahzu-hau ciamin, “Man khinta hi,” a cih khit ciangin a lu puksukin a it a hi.\nJesuh’ dangtakna pen Lai Siangtho a tangtunna hi napi, galkapte in theithei lo uh hi. Tua ahih manin beel sunga om leenggahzu-hau sungah tuihupna diahin puknah hiang dawnah a koih khit uh ciangin Jesuh’ kamah tahto uh hi. Jesuh in tua lenggah zuhau dawnin a dangtak a nuamtuam dingin ngaihsun uh hi. Pasian gelsa thuthuk telpha lo uh hi. Jesuh in tua tui ciam-in “Man khinta hi” ci-in zawhna thu tangko khia hi.\nMan khinta hi, cih kammal (tetelestai) in, “Leiba kiloh siang khin ta hi. Sep ding teng kikhin khinta hi. A kisam om nawn lo hi. Vai siangta hi. A zozo hi” cihna ahi hi. Mihingte thuak ding mawhna thaman khempeuh Jesuh in kicing takin loh khinta cihna ahi hi. Khat vei biakpiakna tawh a tawntunga kimang ding tatna nasep ki zo siang cihna ahi hi.\nJesuh in zawhsiang khitna thu tangko khin ta hi. Nang na suakta nai hiam?\nLuk 23:46 Tua ciangin nakpitakin Jesuh kiko a, “Pa aw, nangma khut sungah keimah kong ki-ap hi,” a cih khit ciangin a si ta hi.\nJesuh in Pasian sawl nasep pi a sep ding teng zo siang khinta hi. Mawh nei lo Pasian tuuno mawhnei pen pa bangin singtungah a kikhai petpet ciangin ni mial-in leitung khempeuhah khimzing hi. Biakinn sung dalna puan phelnih a suak hi. Jesuh in zawhna thu tangko khin ta hi. Tua ahih manin, Jesuh in “Pa aw, nangma khut sungah keimah kong ki-ap hi,” ci-in tangko thuap hi. Pa aw, sepding nong sawl thute zo siang taktak ta ing ci a, a matutna a genkik ahi hi. Amah le amah a ki-pulakkik ahi hi.\n“The Passion of Christ” movie minthang a vaihawm pa Mel Gibson tungah thu kidong a, “Tua ahih leh nang muhna ah Jesuh singlamteh tungah a that taktak Jew mi makaite hiam, Rom galkapte hia? Kua hi zaw hiam?” a cih uh leh Mel Gibson in “Jesuh a that keima mawhna ahi hi” ci in na dawng kik hi. Nang hangin Jesuh si khin ahih leh nang ee Jesuh tungah bang na sem thei ding hiam? 2016 Good Friday nang adingin bang thuthak na sang kha hiam?\nJesuh in Leitung mite tankhia dingin Singlamteh tungah hong si hi hi lel zaw ding na hiam, Jesuh kei tang dingin hong si taktak hi, na ci zaw diam?\nA SINGLAMTEH KEN VELVEL LENG\nKey F (When I Survey the wondrous Cross)\nVanglian Kumpipa hong sihna, a sing lamteh ken velvel leng\nKei hauhna kei kiphatsakna, ke'n tu'n bangmah in sim nawn keng.\n2. Khrih ka Pasian sihna simloh, kisialhpih ding bangmah om kei,\nKa deihbel teng khat zong siitlo, a ma sikhekna in ka nei.\n3. En ven a lu a khut a khe, dahna itna hong luang suk khawm,\nNa mu ngei maw ling lukhu le, itna dahna gawm kilawm khawm.\nLeitung khempeuh pia thei hi leng, tamlua ka ci ngei kei ding hi,\nA hong itna ke'n ngaihsun leng, ka pum ka tak ka pia nuam hi.\nSia Khoi Lam Thang in Zomi eLibrary ading in hong khak ahi hi.\nPasian Thu Taangthu Thuluui/Articles\nItem Reviewed: GOOD FRIDAY. By - Rev. Khoi Lam Thang Description: Rating: 5 Reviewed By: Cinpu Zomi


url: =Kawlgam kiteelna leh Zomi MP thakte muakna :: ZOMI DAILY\nposted on 10 November 2015 at 11:10 pm Lomkholna: Election, News, Paukhai, Zomi\nPasian in abeisa kum 60 valsung a, ilung gulhgulh kiteelna kician hong ngah sak manin ilungdam mahmah a, mikhempeuh in igam ilei I itna hongno suak sak mahmah hi. Gamsung gampua panin kilung himawh ciat hi.\nTHU OMZIA ENSIAM NI:\nEi Zomi te adingin hibang kalsuanna thak tuakngeilo ihih manin tutunga pen ahoih thei penpen ding leh alem thei pen pen dingin kiteelna sungah ikihel ciat a, lungkimna zong omdinga, lungkm zawhlohna zong omding hi. Ahizongin hihdan kiteelna ei hun adingin alimci khat hongsuak ahih manin mailam adingin ngaihsut hoih lakna leh akisam thu te muhkhiatna in izang ding a, kuamah kitel khialhna cihbang omsak lo in, kitel siamding ihan ciam mahmah ding hi. Koi party koi party pan ahi phial zongin Zomi ahih nakleh “ Lungdam mahmah hang” icih kim ciat ding thupi mahmah ding hi. Pasian dan zong ahihi.\nI LUNGSIM LEH I NUNTAKNA CIDAM SAK NI:\nTu in nasep maban akalsuan pan ding ihih manin ingaihsutna te cidam sak mahmah ni, cina te in nalian sem zolo a, cidam te bek in nalian sem zo hi. Mimal khat leh khat kikal ; innkuan khat leh khat kikal ; pawlpi khat leh khat kikal ; khua khat leh khat kikal , beh khat leh khat kikal , awkaih khat leh khat kikal ah kuamah in meima neihsawm lo in acidam thei thei dingin hanciam ni thungen ni.\nSISAN IN THU HONGGEN DING HI:\nKoi mun koi party ah I omzongin isisan in thu honggen dinga, denteh isep khop theih ding thu hoih hong om mahmah ding hi. Nidang sangin zong Zomi te pen hamsatna ituah tohtoh ciangin isisan mah in thu honggen ahih manin kipum khatna leh sepkhop zawhna hong om toto ta hi. Sisan in gamgi neilo a, sisan in khuahun neilo a, sisan in deidan neilo ahih manin ataktak thu hong om nak leh ivek in khut kilen in ma ipan khop hun hongtung mahmah ding hi.\nMAKAI DING TE ZAHTAK LEH PANPIH SIAM NI:\nMakai dinga iteel te pen amau leh amau in bangmah asem zoding hilo in, ei teng tawh asem khawm ding ahih manin limtakin zahtak leh pahtawi siam ni, I muan leh I it a iteel te ahih manin makai a aomsung uh zahtak bawl in, pahtawi bawl in, panpih siam ni, tua hileh hong thalawp ding uh a gahhoih tampi hognnei ding uh hi. Amaute lawhcinna ding pen eite tungah tampi om hi. Mosi akhut akham ciangin Aaron leh Hur ten adomsak bangin akhut te uh domsak siam ni. Thu ngetsak ni, akisap hunhun ah thapia siam ni. Amau te kiang pan thupha tampi pi lamen pahlo in, amaute tawh kipawl in igam leh ilei adingin nalian tampi pi asem zo dingin kalsuan pih zaw ni.\nMP THAK TE PAHATWINA IPIA HI:\nZomi te sungah khuahun luan zia zui in tutungin anuai a MP tengin teelna hongngah ahih manin akuakua cilo in avekun pahtawi leh angtan pih mahmah hang.\n1. Pu Cin Sian Thang. -Zogam\n2. Pu Gin Kam Lian -Zogam\n3. Pu Thang Deih Khup -Zogam\n4. Pu Suan Do Cin -Zogam\n5. Pu Cin Khan Pau -Zogam\n6. Pu Pau Lun Min Thang. -Zogam\n7. Pu Kham Khan Thang. -Zogam\n8. Pi Ciang Ngaih Mang -Zogam\n9. Pu Thawng Mang -Zogam\n10.Pu Kam Za Mung. -Sagaing.\nHih Zomi sawm tengin amau hih theih bangbangin Zogam leh Zomi te maban ding honggeel ding uh ahih manin ilungdam pih mahmah hi. Topa in amau teng thupha hongpiak sak henla, Zogam leh Zomi te adingin Abraham bangin thupha naak dingin hongsiam sak tahen. Mipi te aitangin kumpi tokhom dongah vai hong hawm sak dingte ahi uh hi.\nMAKAI THAKTE THAPIAKNA:\nPasian in Mosi ateel lai in asiam pen leh acing pen cihbang hilo in adeih a ateel ahihi, tuabang mah in tutung in atunga MP teng pen Pasian in deih in mipi tungtawn in ateel ahih man in ilungdam hi. Amaute adingin thungetsakna leh thapiakna anuai abangin inei nuam hi.\n1 Abraham bangin anungta Pasian hong bul phuh den uh hen.\n2. Mosi bangin Amipih Zomi te adingin hong kuankhia ngam uh hen.\n3. Daniel bangin mite lak ah hongsiangtho nuntak uh hen.\n4. Joseph bangin kumpi pa maipha hongngah sawm uh hen.\n5. David bangin nahoih semdingin hong kithawi uh hen.\n6. Nehemiah bangin nahoih sep hong kipan uh hen.\n7. Esther bangin amipih te adingin palai kician hongsuak uhhen.\n8. Joshua bangin hong hangsan uh hen.\n9. Jacob bangin Pasian inn ( Bethel) hong zuan zoden uh hen.\n10. Zeisu bangin lainatna leh hehpihna hongnei uh hen.\nLUNGDAMKOHNA LEH THU KHUPNA:\nPasian in hibangin igam ilei makai ding mi hongpiak manin ilungdam mahmah hi. Ei mipi te in thungetna , thapiakna, panpihna leh lamlahna tawh kalsuan pih ciat ni. Pasian nasem te, sumbawlte, kumpi nasem te, minam nasem te akipan Zomi bup in thungetsak in mainawt pih ciat ni. Topa Israel te amakaih bangin Zomi te hong makaih tahen.\nLungdamna leh thupha piakna tawh,\nPrevious: Myanmar Election vai ZCD lungdam pihna\nNext: 2015 kum ZCD gualzawh lungdampihna


url: =UNHCR Card tawikhempeuh kumpi zato ah 50% Discount ngahtading ~ ZD :: ZOMI DAILY\nposted on 26 January 2017 at 5:57 pm UTC+9:30 Lomkholna: Malaysia, News, Refugee, Sawltak\nMalaysia gamsung aom UNHCR Cardholders khempeuh kumpi zato te ah 50% Discount kipia tading cih Malaysia Ministry of Health thuneite’n genkhia uhhi. Hihthupen “lungdamhuai mahmah” cihding inlah Zato lupding lungdamhuai asa tawh kibangzel. Ahi zongin deihlohpen zato atung aomkhak zenzenleh Government Hospital te ah UN Card tawite 50% Discount piading cih ahih manin, zato lupding veve kumpi zato mah delhhuaizaw cih ihki zasak hi.\nAbeisa in UNHCR Card atawiveve lakah “Refugee” ahih keileh “Pelari” ci’n aki ciamteh khinsa tebek Government Hospital ah 50% Discount kipia a, “Asylum-seekers” ahih keileh “Pencari Suaka” ci’n UN Card tungah aki ciamtehte 50% Discount pianuamlo sese uhhi. A4 Laidal atawite hileh hongki thusimlosem hi.\nUN Card ahi zongin UN Laidal ahi zongin, Card tungah Refugee “Pelari” akici zongin, Asylum-seekers “Pencari Suaka” akici zongin, “The bearer of this card is registered under UNHCR’s protection mandate” ahih keileh Malay laitawh “Pemegang kad ini adalah seorang yang berdaftar dan dibawah mandate perlindungan UNHCR” acih ahi zongin akigelh UN Card leh A4 Laidal khatpeuhpeuh natawinakelh kumpi zato ah 50% Discount kipia tading hi. ZD Sawltak #zomidaily\nChinese New Year ahih mahbangin Malaysia UNHCR zumpi zong 27 January 2017 (Friday) ni akipan 30 January 2017 (Monday) nidong kikhakding hi. 31 January 2017 (Tuesday) ni ciangin ki hongkik panding cih nanekngaih te nahilhsawn in.\nPrevious: New Zealand Minister khat Malaysia ah Refugee lakding vaitawh zin ~ ZD\nNext: Russia in Missile tawh aki kaptheih nading leh dalnading Unified Radar System koihta ~ TK Lian


url: =A 2 veina Zomi Youth Forum (Kawlpi) :: ZOMI DAILY\nposted on 15 November 2018 at 7:22 am UTC+9:30 Lomkholna: News, Zomi\nGZA Research and Promotion Department le ZYA-Myanmar te mapangkhopna tawh, hong tung ding A 4 veina GZA Khawmpi hunpha tawh kituak in “A 2 veina ZOMI YOUTH FORUM” kibawl ding hi.\nZogam khuapi pawl khat ahi, Cikha, Hlaithayar-Khaikam, Kansau, Saizang leh Vangteh ah November nipi 4na sung in akhua akhua ah kibawl masa ding a, a nunung pen November 26, 2018 ni in Kawlpi, AMC Biakinn ah kibawl ding hi.\nHih Forum sung ah Zomi khangno (Kum 30) nuaite in amau mimal ukna, siiamna, a sepzawhna te uh a thak in hong mukhia in amailam kalsuanna uh ah thathak, lampi thak angah theih nading bulphuh in kibawl ding hi.\nZomite “Mimal” khantohna pan “MINAM” khantohna lam ah khangthak te in thutampi hon geelzawh nading in kibawl ahi hi.\nHih GZA Youth Forum ah a thukicing zaw in a thei nuam te in anuai a makai te kiang ah kithuza thei hi.\nSia Dal Tawng,\nGeneral Secretary, ZYA-Myanmar, Phone: 09 258 360 465\nTg Peter Kap\nResearch and Promotion Department, GZA , Phone: 09 450061315\nA 4 Veina GZA KHAWMPI, Kalaymyo sapna\nA zahtak huai Zomi Pasian nasemte le Zomi kipawlna makaite,\nAmasa in i Biak Pasian min tawh kong hopih uh hi.\nHong tung ding November 26-29, 2018 sung in Kawlpi ah GZA Makaihna tawh KILEMNA, KIPUMKHATNA, KILEMKIKNA cih thute bulphuh in, Zomi Pasian nasemte le Zomi makaite khawmpi om ding hi.\nGZA ii Lungtup ahi Zomi te Kipumkhat in Abukim Khantoh nading cih thutawh kituak in, hih khawmpi ah, Zomi te kithutuak in khat le khat ki it in, khantohna i neihna ding thute kikum ding ihih man in, Zomi Pasian nasemte ihi zongin, Zomi makaite ihizong in kimtakin I paina ding in Khazih min tawh kong zawn uh hi.\nTua bek tham lo in, hong pai thei lo Zomi akuama peuh in, na om na mun pan in, hih khawmpi lawhcing in, mailam ah Zomite le Zogam Pasian in thupha hong piakna ding nakpitak in thungetna tawh hong phawk un ci in kong cial nuam uh hi.\nTopa in Zogam le Zomi te thupha hong piak sak ta hen.\nRev. Dr. Do Suan Mung\nGlobal Zomi Alliance\n*Registration bawlna ding : Sia Dal Tawng, ZYA-Myanmar, Phone: 09 258 360 465\nPrevious: US, Nashville pan Tg. Cin Sawm Thang (Tuimang, Guite beh) in hongnusia\nNext: A khangto nuam mi in\nkhaino gualnam93 says\n25 November 2018 at 9:40 pm\nA gelte leh a kihel te, a za dingte, i vek pi in, hampga mahma hangh..Hibangh dan Mailam kalsyakzia ding leh A beisa tthute pan kipuahthakna thu te kikup khop thrihna leh gen aa, pulaak theihna i neih theih pen, a nak thupit mahmah leh, Zomite khantoh gimnsm semsem ta hihang.Topa in vaikhempeuh ah, ong kalsuanpihin, gualzawhna hong pia ta hen. Amen\nLeave a Reply to khaino gualnam93 Cancel reply\nMalaysia pan Singapore zuanin apai Express Bus khat tuahsia, mi 3 si\nZomi Kumpi Uliante Nasepna – 1 (2015)\nNgaklah kei in ~ Thangboi


url: =· Ingak lah mahmah Zomi Khawmpi USA 2014 lungkim huaitak leh tha ngah huaitak in buaina bangmah omlo in kizo sianta hi. Tutung Khawmpi ah Adiak in Siamsin Forum, Zomi Forum, Tukpeeng , Zomi Idol, Zolia kidemna, Zomi Concert cihte ah kumdang sang in lungkim huaipha diak a pawituamtuam tamsese himah leh Zin bekbek peen 2,000-3,000 kikaal kipha veve hi.\n· Tutung Tukpeeng kidemna ah Zomi Innkuan OK ten khatna ngah in, Nashville Zomi United anihna leh athumna Atlanta Zomi Innkuan te in ngah uhhi. Tukpeeng kimawl sung mipi atamzaw gensipsip peen Tulsa Zomi te tukpeeng kimawl siam mahmah ahiciang mundang khuadang kimawlna te ah zong ongpaikhia le uh cih ahihi. Zolia Zotang leh Zomi Idol te anuai a bang ahihi.\n1. Lia Paal Nu (Music City)\n2. Tg Thawn Pi\n3. Lia Mang Nu\n1. Lia Cing San Nuam ( Atlanta,GA )\n2. Julia Ciin Suan Ciin ( Texas )\n3. Marry Kim Nu ( Tulsa,OK )\n1. Tg Pau Sian Thawn ( Chicago, IL )\n2. Tg Cin Lam Khual\n3. Tg Thang Sian Tuang ( Huston,TX )\n· Kawlgam bup NLD khangno khawmpi Yangon khuapi sung ah July 5-6 sung nasiatak in kibawl a, mi 15 kihel Central khangno Committee phut khiazo uhhi. Muntuamtuam khangno makaaite kimtak in kahciat uha, Makaaipi Daw Aung San Suu Kyi in in khangnote hanthot na pia kawikawi hi.\n· Tibet gam Buhdha biakna te Makaaipi khat ahi Lutol Dalai Lama kum 79 acinna suahni thuphapuakna aneihkawm in Buhdha biakna zui mi atamzaw ateenna gam a hi Kawlgam leh Sri Langka gamte ah Muslim tetawh buaina akuamaciat khawlding in Buhdha biakna zui te Lutol Mangpi Dalai Lama in July 6,2014 ni in thum ngetngut hi.\n· Israel minam tangvalno thumte Hamas migilo ten gumang in asisa in akimuh khit zawh asawtlo in Jerusalem khuapi sung ah Palestinian naupangno khat kihalum sa in kimu leuleu ahihman in Palestine leh Israel kikaal nasiatak in buai uhhi. Hih Palestine naupang ahaltum hiding a upmawh Israel minam mi 6 Israel palikte in July 6 ni in man uhhi. Israel khangno thum athat ahi Hamas migilo pawl leh Pelestinina galkaap te in Israel gamsung July 5, 2014 ni zanthapai Rocker Motor tang 150 lot uh ahihman in Israel Vanlam gaaldopawl in zong zanthapaai Vanlamtawh Gaza gundung teng ah Palestinian te khiatsang atanggol zaw pawlkhat khiat suk uh ahihman Hamas migilo 6 leh Palestinian gaalkaap 9 si uhhi.\n· US gamsung ah Zomi tampi tak mah aomna khuapi minthang mahmah khat ahi Chicago khuapi sung ah USA gam suahtaakni July 4 ni zan in thautawi mi kikap bekbek mi 50 liam a mi 7 si hi ci in ABC thukizakna te in lamdang mahmah asakna uh July 6,2014 ni in genkhia uhhi.\n· Poland gam Czestochowa khuakiang ah mimal neihsa Vanleeng khat July 5, 2014 ni in kia a atung a tuang 12 lak ah mi 11 khatte thakhat thu in sipah in khat bel naaklaai sam ahihman in Zato nawhpuak mahmah uhhi.\n· Russia gam tawh kipawlding alunggulh ahi Ukraine gam nisuahna lam ah Thautawi ten Ukraine kumpi tungpan asuhsa uh khuapi 3 te Ukraine gaalkaapte in July 4 nipan nasiatak in nawk uh ahihman in lakikzo uha July 6 ni in Ukraine dialkhaite ongkhai kik zo ngawngaw ta uhhi.\n· July 4 ni World Cup Tukpeeng kimawlna ah Columbia te Juan Zuniga in Brazil gaamte i Gaal maainawkpi ahi Neymar nungzangguh suihtan sak ahihman Neymar Rio khuapi Zato ah Vanleengtawh kipuakpah in tawm nuamtuam ahihman in ateenna Inn Sao Paulo khuapi ah July 5, 2014 ni in Vanleeng tawh kipuak suk leuleu hi. World Cup 2014 ah Brazil gamte in akhatna ngahding ci a kasun mang peen kei ka omloh hang ka lawmten taangtung sak veve ding hi ci in Neymar in July 6 ni in genkhia hi. Ni Mang ahihleh 2014 World Cup kimawl zo nawnlo ding ahihi. World Cup Tukpeeng kisui etman ding amaailam munhoih deihleeng Semi-Final ni kisuihna $1,320 Final kisuihna etman $1,980 hize en eipawl I en zodiam ow.


url: =Leitung bup aa om kong it ka Zomi pih teng aw nong damkim uh hiam?\nTu sung teng in leitung bup aa om Zomi khempeuh in ii Zo ngeina ahi Khuado pawi kibawl khengkhang tek thei ahih man in ii biak Topa Pasian tung ah lungdam ii ko hi.Ko Korea aa om Zomi te in zong 19.10.2014 ni in Khuado pawi nasia tak in ka na bawl thei uh aa nuam kasa mahmah uh hi.\nZomi Innkuan Korea in 2012 kum aa kipan Khuado pawi ni aa ka neih den uh ahi Zogam Zomi aa ding piakkhiatna [Fund Raising ] tukum in zong ka na bawl thei uh hi.Ka mapan nasa uh hih bang dan teng ahi hi.\n1. 2012 kum Khuado ni in Tedim myo ki bulphuh in fund raise nakhat kibawl in 541000 W kingah aa Tedim khuasung ah Convex Mirror [5 ] kithuah zo hi. [ kipat tung kum hi in aki bing sawm ahih man in hihzah bek kingah ahi hi.]\n2. 2013 kum Khuado ni in Zogam FM Station aa ding fund raise na kinei kik aa 1860000 W [ dollar 1688 ] kingah aa Leitungbup Zomi Innkuan phualpi USA ah kikhak khin hi.\n3. 2014.10.19 ni Khuado ni in Tonzang khua kibulphuh in fund raise nakhat kinei kik leuleu aa 2805000 W kingah hi.Tonzang Zato innpi ah Oxygen bung [1 ],Zato innpi mah ah Emergency aa zat theih ding Meiset [1 ] , Tonzang tan sawm sang innpi ah laipei na RISO setpi [1 ] tua teng lei zawh nading akicing in kingah zo ahih man in apiakhia mimal kim ii biak Topa Pasian in akamciam sa om mah bang in Thupha namkim hong pia kim ciat tahen. Mai lam ah apiakhia te ii min list tawh kong suaksak beh lai ding hi. Lungdam.\nIt-na sung ah,\nZogam leh Zomi aa ding note tawh mapangkhop nuam asa,\nZomi Innkuan Korea.


url: =USA, Ohio State sung aom sanginn sungah thau kikap, asi aliam omlo :: ZOMI DAILY\nUSA, Ohio State sung aom sanginn sungah thau kikap, asi aliam omlo\nposted on 9 September 2017 at 10:13 am Lomkholna: News, Sawltak, USA, World\nUSA, Ohio State sung aom High School khatah Friday ni in sangnaupang khatin thaukeng in mi kapsawm hi. Tualaitak in sanginn ah nasem “school employee” khatin ahunlap in nakhaamthei ahih manin sisan luangmanlo hi cih AFP pan kiza hi.\nColumbus Police te genkhiatna ah tua thautawi sangnaupang pen kum 18 aphakhin Adan Abdullahi kici minneikhat hi ci uhhi. (amin enleng kua, bang biakna hiding cih ki ngaihsunthei pahlel hi).\nSchioto High School ah Friday zingsanglam in thupiang hi a, Adan Abdullahi in sanginn sungah thautawh akapsawmna hangin buaina apiang ahihi.\nThautawh mi akapma in School Employee khatin thautawipa pen na hopihpih theihi. Alungsim adaih theihtheih nadingin na genpih in, tua kawmkal in ahunlap in ki mankhiathei hi ci’n Columbus Police Chief Kimberly Jacobs in News Conference ah genkhia hi.\nThautawipa pen sanginn huangsung “school safety zone” ah thaukapna hangtawh Second Degree Felony in thu kibawl a, palik te’n mansuak uhhi.\nVideo: One person is in custody following a reported shooter situation at Columbus-Scioto High School\nHih buaina hangin Emergency Personnel honpikhat in sanginn delhpah ngeingai uh a, School Building panin sangnaupang te ki paikhiasak hi. School Officials te’n sangnaupang khempeuh amuanhuaina munah hemkhiapah uh cihi.\nHih Schioto High School pen sangnaupang Grade 6 panin Grade 12 dong akahtheihna sanginn khat ahihi. Sangnaupang khatin The Columbus Dispatch Newspaper te tungah agenkhiatna ah sanginn laisinna Classroom sungah katut latiak in thaukikap aging khat kaza cihi. Tuaciang in Lockers geiteng ah kaki bucip uhhi ci’n genkhia hi.\nRelated: Sanginn dailenbuk “Toilet” sungah CCTV kikoihmawk ahih manin ki lungkimlo\nSangnaupang teng anu apa tetawh aki muhkik uhciangin kikawi in, kikah in khitui naptui tawh kidim uh a, lungsim sukha mahmah hi ci’n TV Staton WSYX te’n genkhia hi. USA gamsung aom sanginn High School, University te ah thautawi migilo, ahih keileh sangnaupang thautawi te’n nawngkaisak theizelzel uhhi. Sawltak #zomidaily\nPrevious: Hurricane Irma huihpi hangin mi 23 sikhin, Florida aom te ki hemkhiasak\nNext: Singapore ah setkahlei Escalator khat ki zialtongawp, numei khat tawmliam\nKuala Lumpur khuasung atai mawtawpi tungpanin Pipe lumpikhat kiasuk


url: =Obama in Mangphakhak thugenna & President asepsung thupiang tomkim ~ TK Lian :: ZOMI DAILY\nposted on 12 January 2017 at 7:24 am Lomkholna: News, Thangkhanlian, USA, World\nObama in Mangphakhakna thugenna agenna ah a innluahza aki zopnading adeihna thugen + Obama President letsunga thupiang tomkim\nJan. 11, 2017: Obama in White House (Inn Kangpi) sungah a teen theihna ding Jan. 20 ciang bek hun nei lai ahih manin amah a gumte kiangah mangpha khakna thugenna tawpna “final farewell speech” kici kam vaikhakna tawpna ding thugenna a neihna ah, “Kilaihna Omsak Thei Hi Hang [Yes We Can (Change)] cih President za ka tuh ding panin tangkopih bel i ka neih pen President kum 8 ka let sungin “Kilaihna I Omsak Takpi Hi” (Yes We Did) ci-in gen a, ka goluah/a kiluahsawn/innluah za (legacy) na kizom paisuaksak un la, i thoh (rise) a, kiat/tuk (fall) leh zong i tho khawm dinga, i tuk khawm ding hi,” ci-in gen hi.\nObama’ President sunga thupiang tomkim et pakna:\n# Nov. 25, 2008 in US President mivom masa pen dingin kiteelcing a, Jan. 20, 2009 in President leh Commander-in-Chief za hong len hi.\n# Jan. 22, 2009 in Cuba gam-a US in dipkuatna piangsak (terrorist) ngongtatte dinga a upmawhte a khumna thonginn Guantanamo Bay kici khak ding a kam dimpi tawh tangko in kamciamna a bawl hangin tu dong hih thonginn kikhak lo hi.\n# Feb.17, 2009 in US sum leh paai bawlna (economy) kiatna puahna dingin $789 billion thukhun ding (bill) letmat thuh/suai kai a, ahih hangin economy laptoh nak sangin tu lianin US in sumbat (debts) $19.5 trillion tak nei eueu a, tua tawh inn kangpi nusiatsan ding suak hi.\n# Oct. 8, 2009 in a mutsiamna leh leitungah kilemna ding a tangkopih manin bangmah semkhia nai lopi-in Nobel Peace pahtawina ngah pah hi.\n# March 23, 2010 in healthcare reform bill ding a tangkopih Congress in thukimpihna pia a, ObamaCare kici hong phuankhia hi. ObamaCare’s insurance provisions pen $1.207 trillion hi a, [a gross cost pen $1,707 hi a, 2015-2025 kikal in siah piate sum ($500 billion bei ding hi]). CBO in a tuatna ah ObamaCare kiphiat leh kum 10 sungin microeconomic feedback sum $137 biliion sim lohin microeconomic feedback $353 US in sup lawh ding hi ci hi. 2015 in Obamacare hangin US in $3 trillion beisak a, 2022 ciangin $5 trillion beisak ding hi.\n# March 10,2011 in NATO makaihna tawh Frace leh UK in Libya a simna ah US kigolhpih a, tu dong Libya gam buai ven nak sangin kumpi thum leh gamnuaimi pawl tuamtuam ten amau hatna mun tek uk uh a, Libya gam pen UN thukimna bangin vanleng lentheih lohna ding mun “no-fly zone” kici kibawl hi.\n# May 2, 2011 in US in million tampi tawh huhna a piak den Pakistan gam-a om Abbottabod khua-ah US in Navy SEALS galkapte sawl in Osama bin Laden kithat hi kici hi. Navy SEALS ten Osama’ luanghawm tuipi sungah kipaai hi ci pong uh hi. That takpi leh leitunga “Most Wanted Man” ci-in US in Osama’ luang US ah pua-in pawi kham liang dingun upmawhhuai hi. News pawl khatin Osama pen US ten that lo uh a, kal (kidneys) natna hangin si hi ci uh hi. US NSAte’ surveillance thusim pholakkhia Russia gambeel Edward Snowden in May 10, 2016 in Osama hing lai a, Bahamas gamah om a, USte’ secret agent CIA ten khasum (pay roll) kha khatin $100,000 ta pia den uh hi ci hi.\n# Sept. 2014 in US in Syria president laih khiatna dingin rebelste sum leh training a piak bek tawh lungkim loin Syria tung lam panin kap hong kipan hi. October 2016 in Syria galkap ten ISte Deir ez-Zor ah a umcih lai un US ten ISte hutkhiatna dingin Syria galkapte 62 a kaplup ban uh-ah 100 kiim kapliam uh a, ISte tua mun panin kihemmang thei uh hi. Russia in zong ISte’ namgimtui puakna mawtaw kap dingin a kithawi lai un CIA ten vanleng panin thuzaksakna laidal lompi (pamphlet) Russiate kap ma minute 45 in va khiat uh a, kikhemkhia dingin thu zasak uh hi.\n# Dec. 28, 2014 in US in Afghanistan 2003 in a sim pen galdona kizo ta hi ci-in a tangko hangin tu dong a bei thei lo gal dodo lai uh a, tu lianin galkap 9,000 kiim koih lai hi. (Obama in President ka cin’ leh Iraq leh Afghanistan panin galkap khempeuh ka la khia ding hi a cih hangin pawl khat bel la khia tei napi-in sawl behbeh kik leuleu a, a bei thei lo gualzawhna om mel lo gal dosaksak lai hi).\n# July14-24, 2015 in US in Russia, China, France, UK leh Germany (P5+1 a kici) thuzawh in Iran in nuclear galvan bawl a khawlsanna dingin nuclear deal kici thukimna neihpih a, Iran sum tampi tawh huhna pia hi. Trump in hih nuclear deal ka phiatding hi ci phuamphuam pong hi ven hun in thuman hong lak ding hi.\nTua khit July kha tawp kuanin US in Cuba tungah kum 50 sung khalna (sanctions) a koih beisak a, kizopna neipih kik hi.\n# Dec. 30, 2016 in US president kiteelna ah Democrats National Committee (DNC)-te computer Russia in hong hack (suam) sak manin Hillary cing lo hi ci-in a thuk kikna dingin US panin gam khat leh gam khat kikal a nasem ulian (diplomats) Russian diplomats 35 hawl khia hi.\nObama pen kilemna thu muttholpu ahih mah bangin leitung thukhum/thukham palsat in tuithei vangleng (drones) tawh Pakistan, Yemen leh Somalia gamah gamnuaimite kapna dingin drone zat nakpi takin behlap a, nautang tampi in sihlawh hi. Bush hunin US in drone 51 vei zang a, Obama’ hunin 372 vei kizang hi. Drones kizatna hangin a si zah:\nGamnuaimi (militants) – Nautang (civilians)\n2008 : 223 – 28\n2009 : 387 – 70\n2010: 788 – 16\n2011 : 420 – 62\n2012 : 268 – 5\n2013 : 145 – 4\n2014: 145 – 0\n2015: 57 – 0\n2016 : 8 – 0\n(Gamnuaimi kithat a kici pen US intelligence source genna hi a, kithat a cihte uh zong a si lo maw a hing kik hi zaw maw cih kitel zo lo a, gamnuaimi makai uliante bang thumvei li vei bang kithat hi a cih uh tam mahmah a, human rights activists ten bel nautang tam sizaw den hi ci uh hi).\n# US President ahihna a kithukimpih zia (average approval rating):\nDwight Eisenhower = 65%\nRonald Reagan = 52.6%\nBill Clinton = 55.1%\nGeorge W. Bush = 49.4%\nBarack Hussein Obama = 48%\nRelated: Christian Hymn te’ tangthu: Lungmuanna Thupha\nThe Hindu news in a genna ah 2009 in Iraq ah US galkap 1,39,500 om a, Afhanistan ah galkap 34,400 om a, 2017 in Iraq ah 5,200 om a, Afghanistan ah 8,400 om hi ci hi.\nSource : usgovernmentdebt.us; World News Daily Report; The Hindu and Snopes.com/ Thang Khan Lian\nPrevious: Afghanistan gamsung aom Kandahar ah Bomb puak, UAE Diplomats 5 si ~ TK Lian\nNext: 2017 kum Zomi te maasuan #5 ~ Khup Khan Thang


url: =Z O G A M\nA lim a mel: Zogam pen a vekpi phialin mual leh guam vive tawh kidimin singkung lopa namcin in bawmin hing dildial hi. Mualsang dawnte mei in bawm dimdem zel ahih manin lunglenhuai mahmah hi. Mualsang dawnte pan ciktui phul in, mualdung leh mualdung kikalah luino luipi in luang sialsial hi. Zogamah mun zang tam loin mual leh mual kikala mun zang tawmtawm omte buh ciinna in kizang in, Zogam bupah Champhai zanglei zai pen hi. Mual leh guam kawmkalah tuili no cikcik om kawikawi in, a gol pen Ciau lui tunga 'Lih' leh Chhimtuipui-a 'Palak' li ahi hi. Mizo tual biakna-ah misi khua lampi in Lihli tawn hi, ci-in ki-um hi. Zogam bup sunga mun nuam pen Tedim uksunga om 'Len Nupa' hi in, Mizo ten 'Buannel' ci hi.\nMualte: Zogam sungah mualsang tampi tak om a, a minthang diak nih pen khang tangthu panin Thangmual leh Lentang ahi hi. Zogam bupa mual sang teng pen Chin hills-ah om in, a sanna pen Khawnu Vum/Mt. Victoria (Feet 10,400) leh a nihna Tedim uksunga om Thuam Vum/Kenedy Peak (feet 9,000) ahi hi. Lushai hills-a mual sannna pen Chhimtuipui District-a om Phawngpui Vum (feet 7,100/ 2157 m.) leh a nihna Sialkaltanga om Lengteng Vum (feet 7,050) ahi hi. Lamka District-a mual sang pen Thangching Vum (1999m) ahi hi. Tua lo, mualsang minthang dangte in Chin hills-ah -Thangmual, Innbuk mual, Lunmual, Bawipa mual, Awtaraw mual, Lentang, Takmual, Suangvum mual leh Khumvum mual ahi hi. Lushai hills-ah - Surtlang, Lurhtlang, Zopui Tlang, Sialkaltang, Sakawrhmuituaitlang, Reiek Tlang leh Dahpa mual ahi hi. Lamka District-ah – Lentang, Hiangkot Tang, Lungthul Tang, Kaihlam Tang leh Vangai Tangte ahi hi.\nLuite: Zogam mualkuam teng lui tawh kidim in, Gun lui minthang pen hi. Meitei Gun a ci zong om hi. Gun lui pen Manipur gam pan kipanin Tedim uksung tengah sim lam manawhin luang in, Pawite gam panin sak lam nanawhin Mitta luipi tawh kimat in, tua panin Tuikang gun (Chindwin) sungah lut hi. Lui minthangte pen Chin hills ah - Gun, Kaladan, Bawinu, Ciau, Sialtang, Mitta leh Lemro-te ahi hi. Lushai hills ah - Tlawng, Chhimtuipui (Koladyne), Khawthlangtuipui, Tuirial, Tuipui, Tuivai, Tuirini, Serlui, Tuichang, Mat luite minthang mahmah hi. Lamka District sungah Tuivai, Tuivel, Tuitha, Tuilak, Tuisa, Tuili, Tuizang, Tuikui, Tuilian, Ngazam lui, Tuipi, Lanva luite luang hi.\nSing leh sa: Zogam khawhun pen hoih mahmah ahih manin singkung lopa leh nuntaakna a nei ganhing nam tuamtuam tawh kidim hi. Zogam ah taaksing, neisok kung leh gua tuamtuam tam mahmah hi. Tua lo Dol, Hiang, Tei, Mawng, Vau leh Vong singkungte zong pha mahmah hi. Paak nam tuamtuam - Neisok, Palpi, Heisa, Zozam, Tuntai, Phuitong, Lingpaak tuamtuamte a hunhunin paakin Zogam etlawmsak mahmah hi. Sahang tuamtuam, Vom, Gamsial, Ngal, Sazuk leh Zawng nam tuamtuamte teenna gam hi a, vasa nam tuamtuam - Vaphual, Tawlawk, Mu, Gamak, Vagik, Va-ak, Vaki, Simbu, Baibek, Phengphelepte tam mahmahna ahi hi.


url: =Akhut tungah “Black Henna” Tattoo asuaisak numeikhat asa polkhiagawp :: ZOMI DAILY\nAkhut tungah “Black Henna” Tattoo asuaisak numeikhat asa polkhiagawp\nposted on 4 May 2017 at 10:33 pm Lomkholna: News, Sawltak, World\nBritish gammi numei khat Holiday akhualzinna ah khuttung kizepna “Black Henna” Tattoo asuaihsak leh polkhiagawp cih Daily Mail pan kiza hi. Tattoo taktak tepen pumpi vuntungah akisuaih ciangin mangtheinawnlo hi.\nAhi zongin hih Henna Tattoo akici tepen tawmveisung kizepna in aki zangpakbek hi a, “Temporary Tattoo” ahih manin ki sawpkhiakik theiziau hi. Tattoo taktakte bangin vuntung ah omsuak denlo hi.\nHih British numeinu minpen Sophie Akis kici a, kum 22 aphakhin khat ahihi. Morocco gamsung ah hunnuam zangding in Holiday azinpak uh cihi.\nAgadir Resort kicihna tuipinawl ah hunnuam zangin aomlaitak uh Street Vendor khatin Black Henna asuaihsak cihi. Akhu alangnih in asuaihsak hi a, a suaihsakman pen £4 bek ahihi.\nSophie Akis ii anu inzong Holiday ah azui hi a, ama genkhiatna ah Holidaymakers khempeuh kidawm un “Please, please do not go abroad and think this will be OK. It’s not. It’s a very high price to pay for a bit of art.” ci’n midang te atuahkhakding kidoptheih nadingin Warning piakna nei hi.\nSophie Akis pen azingciang in aciahkikding hisawnsawn ahih manin, zatuisai Pharmacist te kiangah kilakpak cihi. Nekding zatui leh nuhding Cream apiak nuhsak in Bandage tawh kituamsak cihi.\nBritish Skin Foundation te’nzong hih Black Henna pen hoihlo, zat huailo hi ci’n #AvoidBlackHenna cih Campaign nei uhhi.\nCosmetic, Toiletry and Perfumery Association te’nzong Black Henna zatpen hoihlo, lauhuai hi ci’n genkhiatna nei uh cihi.\nBlack Henna pen akihua mahmah pawlkhat omthei ahih manin, na suaihsakma in hoihtak sitcian photding thupi khading hi. India lamah mopawi ciangin numei te akhut uh Black Henna tawh limzep phadiak uhhi. Ahih hangin aki lemlo tepen lauhuai mahmah tuakzel hi.\nTattoo ngiat taktak suaihzong metna omlo, pumpi cidam tuamsak cih omlo ahih manin zat huailua khollo hi. Tattoo asuai tepen mi lamdang, mihoihlo, mi ginalo, Gangster kipawlna neikhawng in ki ngaihsunthei kici ahih manin zat huailua khollo hi. ZD Sawltak #zomidaily\nPrevious: Malaysia pan IS galkap khat Thai gamsung ah lutding ci’n patau mahmah uh\nNext: Thu Pulaakna: Zomi Innkuan USA Kumcin Khawmpi 2017\nInterview with TS Khai (Singer)\nNa hoih khat sepkhiat theihna ding in


url: =Zomi leh Pu Zo (Minam leh Beh) ~ Pu Zokhai :: ZOMI DAILY\nposted on 10 March 2016 at 7:00 am Lomkholna: Article, Zokhai\nZomi leh Pu Zo (Minam leh Beh)\nTusung Zomite’ Groups neihsunte-ah Zomi leh Pu Zo tungtaang ahihkeileh Tedim-tawh kizom kilawhna pan-a hongpiang kinialna pawlkhat I-simkha uh-a, I-lungnuam lo-hi, banghanghiam cihleh pupate’ paunaak-ah, “Akta mangkuan ki-tutu” acihthu (manawtlo, taksuang loding kisa-in kitawngtawng cihna)-tawh I-lungngaih ciang-in hih kinialnate-in Zomi sung-ah phattuamna hongpiak ding’ sang-in siattuamna hongpiak ding upmawhhuai zaw-hi. Tua ahihman-in anuai-a tengtawh kahong kuppih-hi:\nPu Zo: Keima’ mimal muhna-ah Zomi-pen mihing mah pan-in hongpiang hiding-in ka-umhi, ahizong-in “Pu Zo” cih gemgam pahzong ka-um tuankei phot-hi, banghanghiam cihleh khanggui suutna taangthu kician I-nei kei-a, upmawh thu-leh deihkaih vive-tawh kikalsuan ahihman-in zaandiak mah-a puansilh niikteen akisinte, Laai JH Cope’ hong pulaak khitzawh kum 100 bekbek pha-pan, tuama-in Zomite’ khankhiatna akisuutna tampi a-omloh kawmkaal-ah Dr. Vumson’ laaibu simtaak leh bullaak taakding-in hongkibawl masa hipah-phot ahihman-in Zomite’ hongpaina 1800 kiim-in Mongolia gampan hikha dinghi cihthu ciangbek hi-a, tuazong amaan cihtheih hi meello-hi.\nHih upmawhna amaan ding-in seh lehang Mongolia-a I-pulehpate a-om hunsung bangtan sawt, Tibet leitang hong zuatsuk bangtan sawt, Kawlgam lukhung sungteng-ah bangtan sawt, banghun-in Zogam I-cihcih Chin Dwin Gunnpi leh Bangal Tupi kikaal mualzangteng luah-uh cihte kuamah-in theilo-in Pa khatbek-in thei-hi. I-cihnopna-ah tua pulehpate’ hongpaina ding-in aki-ummawh gamte-ah I-pulehpate “Zomi” kici leh kicilo cihzong kuamah-in genthei tuanlo cihna kician mahmah-hi. Taangthu abul theithei ding-in aki-bawltawm niloh hang-in Zomi-tawh kisai lahthu kician anei kuamah omlo-hi. Lahthu kician leh akipatna akitel theipen Zogam-a khuate akisaat-hun, kua behte-in khuasaat, hausa seem, tuulpi. siikseek, taangko-a kipan hihte akitheih mahbang-in moi cihtak-in moi mahmah-hi.\nAtung-a thute’ ziak-in “Pu Zo” cihpen a-om ding-in ka-seh kholkei phot-hi, banghanghiam cihleh tu-a Zomi akici minamte’ tualsung khantohna zaandiak ciangbekbek enlehang 1900 kiim pan-a puansilh akisin mite’ khang abeisa hunpen haam mahmah-thei, moi mahmah-thei anihtuak-in maanthei, khial-thei. Tua’ tung-ah lungngaihna pia-lehang 1900 masiah laai neilo, laaibu kigelhlo, Zolaai omlo, tua hileh hih suangtum khang (stone age) sung-ah Chin Dwin Guunpi leh Bangal Tuipi kaal-a mite akhua-khua-in kido kithat kimlaai “Pu Zo’ suante hihang” kici ding-in ka-um kei-hi, mi khat’ suante atam khit mahmahleh beh-khat kici ding-a kido, kithat khollo khading-hi.\nTua ahihman-in “Pu Zo” cihpen phuahtawm ahihi. Zomi pulehpate’ min atawmpen mal-nih pha-a, “Zo” kammal-pen puteek hong hih ciang-a “Pu Zo” akici cihding daan-in ka-um hetkei-hi. Tua baan-ah, mi-khat min-tawh minam min paisuak cihzong ka-um kei-hi. Pasian’ mite diakdiakbang mi’ mintawh minam kiphut lo-a, Jacob’ suante Israel akici-pen Jacob’ min ahihteei hang-in Pasian’ phuakthak min ahihi. Tualo-in Noah Minam, Adam minam, Abraham Minam, Ismail minam cbt cihbang I-thei ngeikei uhhi. Kawlte, Vaaite, Mikaangte akuamah khempeuh mihing’ minpua minam omlo-hi. Tua ahihman-in “Zomite Pu Zo’ suante” aci masa mipilte khial kasa mahmah-hi, banghanghiam cihleh “Minam cihciang-in minam hi-a, Zo’ maai-ah Pu, Pa, Gang, Pano cihte I-guan takciang-in Zomi Minam I-cih kaankaan-pen behkhat, bawngkhat, suahkiau hang-a, minam cihding ahaivaai suaksak hihang. Gualnam-pen minam bang-in gengen lehang zumhuai dinghi (Minam-pen tukhang hun-in Nation-in ciapteh photphotding, Tribe, Clan ciangbek-a tuatlohding deihna ahihi).\nKeima’ dinna leh saanna-ah, Zomi-pen Minam (Nation) khat-in kaseh-hi. Mihing’ min tam (tap)-a akiphuak hilo-hi. Koipan-a kipan-hiam, kua minam pan-a meengkhia-hiam cihte ka-theihloh mahbang-in ka-theihsawm hetkei-hi, banghanghiam cihleh theileng bangmah phattuamna hongpiak lohding naakpi-in ka-telcian mahmah-hi. Zomi-pen minam-in kaseh-tawh kizuui-in Tedim khuamite’ a, Tonzaang khuamite’ a, Paite’ a cihbang-in kuama’ aituam-in ka-sehloh mahbang-in kei’ aituam inzong kaseh kei-hi, banghanghiam cihleh minam cihpen tua minam’ huam sung-a ahihkeileh tua minam sungpan-in piang higige napi minam adang apom mi tampi omhi (mihing-in suahtaakna nei ahihman-in pomthei, nolhthei, upazil-in).\nKa’ Lawmte leh Keimah: Zomi-pen minam khat-in kasehna tungtawn-in hihbang-in muhna leh saanna ka-nei thei-hi:\nKa-lawm it mahmah khatpen Zomi hi-a, Zomi kicihding angtang mahmah-hi. Amah-pen Naulak beh sungpan hi-a, Losau-mi akici khawkmin tam-a akiphuak bowng sungpan ahihi. Ka-lawm it mahmah akhatpa-zong Zomi kicihding angtang mahmah-a, amahpen Losau-mi akici-mah hi-in Samte beh sungpan ahihi. Kei-pen Dimmi akici khawkmin tam-a akivawh bowng sungpan kahi-a, Gualnam beh sungpan kahihi. Dimmi akiciteng kua-teng, bangbeh tenghiam cihzong akiseh theilo ahihi, banghanghiam cihleh Khawkmin vawh-a kilawhna ahihman-in Dimmi sung-ah Gualnam, Naulak, Phaipi, Hatlangh cihbang a-om kimlaai mah-in Losau-mi akicite’ sung-ahzong hih beh minte om veve-hi. Ka-lawm khatpa Samte behpa-zong Losau-mi akicih kimlaai mah-in Samte beh-pen Zote ci-a aki-minvawh Khawkmin tam-a lawhna huam sung-ah tampi omzeel-hi.\nHihteng I-et ciang-in, khangno theihna kician neilo mi-khat kahihna mahtawh Zomi ci-a minam’ ading nasepna-ah hong tawsawn (motivate)-pen anuai-a ka’ upna leh ka’ saanna’ ziak ahihi:\n⦁ Zomi-pen Bulkip leh Zungkip anei Alian Minam Khat-hi, banghanghiam cihleh namdang-tawh akidang sitset biakna (tualbiakna) kician leh ngeina tuamdang anei, azuui minamte ahihziak\n⦁ Zomi sung-ah, Dimmi, Saaizaangmi, Teiizaangmi, Losau-mi, Khuano-mi, Sihzaangmi, Thaangnuai-mi, Paite, Simte, Vaaiphei, Zote, Phaaileengmi, Daapzaalmi; hihteng hi-phadiak (Zotung, Zophei, Laaizo cihte’ sung-ah “Zo” kammal akihel zenzen hang-in Zomi akici tuamdiakte’ khuasakzia leh sahkhua ngeina-tawh akibang ataangpi-in Tualbiakna leh Ngeina tuamtuamte neilo ahihman-in “No-zong Zomi hi-uhte” va-pumcih pongmawk theihding hilo-hi).\n⦁ Minam (Nation) cih limlim sung-ah abulpi kituhna-in minam susia-den ahihman-in “Khazih sung-ah unau-Khat, Zomi sung-ah laaiguizom-Khat” I-hihi\n⦁ Zomi sung-ah innteek-tuam omlo-a, minam’ phattuamna asep-haat mite-in amau’ mun-ah innteek nasepte-tawh thaneemte muakding\n⦁ Kampau, Laai leh Ngeina hoihte keem-in sepsin (pratice) thei thamlo-in khangkhaan zoding\n⦁ Zomi-pen “Zo” akici pasal khat sungpan-a apiang hilo-hi, Ngeina leh sahkhua heekzia akibang anei-khawm mi-pawlkhat pan-a hong kipan ahihman-in Minam ahihi.\nAzenzen-in hihteng-in hong tawsawn hikei zenzen henla, leh Zomi-pen minam hilo-in Pu Zo’ suante ciangbangbek-in asaang hi-zenzenleng behno-khat hilel ahihman-in Zomi cih kampau-in kazangh keiding-a, ka-pianna gam a-ukte’ minam leitung’ ciaptehna-a Burmese akici minam-lian sung-ah mapang ding-in kaki-ummawh-hi, banghanghiam cihleh tu-mahmah inzong ka’ beh ciangbek, ka’ khua, ka’ khawk, ka’ kual ciangbek ahuam nasepna aseem-nuam hileng beh dangte konlawhlawh loding-in ka-kiseh-hi.\nTua ahihman-in Zomi-pen minam khat-a asaang leh a-seh mi peuhmah-in atung-a saanna-tawh akipelhleh lungngaihna leh leitung khanghun zil-a thumuhna lam-ah akisam khat-teeiteei a-om ding-in kaseh-hi. Tua hilo-a, Pu Zo’ suante ciangbek-a Zomi asehte leuleu-in “minam” minding “Zo” atap sakleh leitung paizia-tawh akitukalh suakdinghi, banghanghiam cihleh bangzah-in pung-in khang-in kum sawtpi kiveito mahleh Gualnam Minam (Gualnam Nation) cihbang cikmah hun-in piang ngeilo ding-a, apian nading alunggulh a-om lehzong acinglo, lungsim damlo-khat hi-kha dinghi. Tuamahbang keekkeek-in, Dimmi akici Khawkvawh Min-pen (Dim Nation) ding-a a-saangkhaansawm a-omleh adamlo-mah hizeel ding-a, leitung khang zil-in saanmawh-mi suak-hi, banghanghiam cihleh Gualnam khempeuh sahkhua (lpd: Vaai Gam leh Kawlgam-a Gualnamte’ ngeina) kidang-a, tuamah bang-in Dimmi khempeuh beh-khat hilo, khua-khat hi-nawnlo, sahkhua ngeina kidang; hihthu-te naakpi-in tulaai khangthakte-in lungngaih zekding hun mahmah ta-hi.\nAkhaakpen-ah: Beh madawkna, beh bulna, upatna leh tuulpi sepnate kituhna, kiseelna cih genloh tuabang lungsim neih himhimna-in Minam thahaat nading piangsaklo bekthamlo-in minam thaneemna, ki-elna, kikhenna piangsak zaw-hi. Zogam I-cihdeuh sungpan-in beh thum pan-a a-innpi diakte ka’ phatpak nuam-hi. Thawmte, Guite, Sukte: hihte-pen Zogam-a I-sehdiak gamlei teng-ah hausapi ahihkeileh ukpi-in na-pang ngei uh-a, Zomite’ bul mahmahte hinapi amau’ beh ciangbek ahuam mapanna hong neihloh-uh, Zomi-pen Minam-in saangthei-uh ahihman-in (nidang-a hausate ci-in ki-haii-phatsakpih lo-in) minam-tawh atonkhawmthei lungsimte hongpuak theihna-in Zomi-pen Minam ahihna tawsawn uhhi. Azenzen-in, amau’ hunluui lungtangte minam sung-ah hongkeng zenzenleh khua tuamtuam-a amau’ ukkhaakloh, behdang hausapite-tawh tonkhawm-theih om ngeilo ding-a, pangpaleen (butterfly) bang-in tungnun kituh-in leengtoto-in kha-thagui akitah ciang-in leilak-ah asi ding-in I-kiasuk deldel lelding uhhi.\nTuahi-a, Minampi lungsim bek-in minam cidamsak ding-a, namneu naubing lungsim-in minam khenzaak dinghi. Minam cidamna leh kikhenna-pen eite mimal kimciat tung-ah kinga-hi!\nKhazihmi upna-ah mi masa Adam hi-a, ama’ min-tawh minam min kivawh lo-hi. Azomzom-in Cain, Noah, Abraham, ……. David, Solomon hihte min-tawh minam min kivawh ngeilo-hi. Jacob tungtawn-in “Israel” hong ging-a, Jacob’ suanlehkhaak mi 12 khempeuh kigawmkhawm-in Israel minam ci-in hong piang-hi. Atuam-a avaaihawm leh akhuasazo Judah minpua-in ama’ suanlehkhaakte Judah Beh kici suk-a, minam cihtaktak sang-in Beh hizaw-hi.\nTualo-in mi khat min-tawh minam min kiphuak kikhaat mahmah-hi.\nAbraham minam cih’ sang-in Abraham’ suanlehkhaakte kici zawding-a, ngeina maan ahihi.\nPrevious: Paal Laini’ Len Laini ~ Hau Thang\nNext: US gamsung khualzinna pawlkhat – 68


url: =Tedim ah omlo – 2 ~ Hau Za Cin :: ZOMI DAILY\nposted on 30 December 2014 at 5:32 am Lomkholna: Article, Hauzacin\nTedim ah omlo – 2\nNunga ban zom kik ni. Sawtpi sung laigelh manlo in ka om a, ka gelhnopte hun pia manlo ka hih manin tom cikcik in ka gelh hi. Tangzang mahmah napi kep dingin cihtak mello ahih manin ‘kiallap’ bek hi a, ciin taak taktak ding pen guicing deuh mah hileh ka deih hi. Tua hi a, ka gelhsa maban hong zom kik ing. Tedim ah (omlo)…\n4. Sumbuk Golpi: Khuapi khat dingin sumbuk lianpi leh a gina mahmah a om ding a kilawm tawh kibang hi. A vak manlo ka hiam, a mu kha lo ka hiam, sumbuk golpi leh mite in a hawhhawh nopna ding vanzuakna inn golpi, super market dan a na om nailo hi. Sumbukpi om hileh van tampi tua sungah kimu thei dinga, nek leh dawn pan puan leh sikvante, singgah theipuam pan nisim vanzatte kilei thei ding hi. Zomi sum hau, mihaute leh inn leh lo gina neite, sumbawl siamte leh summet zon a siamte in a ngaihsut pah ding uh a deihhuai khat ahi hi. A khuasungah van kizuak lamdung ah tam mahmah napi a siangtho zaw deuh a zuakna mun, a lom a zuakna phual cih bang gina takin na om nailo hi. Ngaihsutna a nei thei, a gel siam leh a kin a lunghimawhte in khuapi khat ah a om dingin a kisam hi cih theiin a bawlpah ding uh bel lamen veve ing.\nTu ciangciangah van a tamzaw khuasung lamgei a inndei khat khawng ah kizuak in vanleite in zong tua inn tuamtuamte ban et phei kawikawi in Zolengthe Naipi dongin kipai a, ahi zongin i deih kingah kim tuanlo hi. Pawlkhat bang lamgei ah zong kizuak lo in nupite in seng tawh hong pua in inn kim ah hong ban zuak vet uh hi! Tua bel i deihte hong kizuak leh a lem pen hi bilbel hi. Ngasa keu hong zuak khuadang pan hong pai nuta khat ka tuak kha a, kei zong ngasa keu tun thum ka leisak kha hi. Lamdungah zuak leh inn kim ah ban zuak zong sumbuk van manlote adingin lem kik bilbel hi. Ahi zongin ngeina khat neih ding a hoih leh mite hong muhna ah a kilawm ding ahi hi.\nHih i gen ciangin Zogam pen khuahun hong hoih toh zel tawh kiton in gamdang pan zin leh leng, khuadak nuam a hong zin om deuhdeuh ding ahih manin mite hong muhna ah a kilawm ding deihna bek hilo in Zomi te mahmah zong a hoihzaw, a khangtozaw, a kilawmzaw gamtat leh nasepzia te a delh tawntung ahih manin ei dinmun tawh kituakta hi ka cih man hi. Tua hi a, Tedim ah sumbuk golpi khat khuasung ah a kilam ding a kilawm ahi hi. Gamdangah Mall acihte uh, Supermarket dan khat bel a kisam ahi hi.\n5. Hotel Golpi: Japan pan hong zin ka lawmpa kiangah Tedim na om sungin bang hoih na sa pen hiam ka cih leh Thangmual dung teng etlawm in hoih hi. Ann zong nek ding kicing lel, nek theih gawp lel, khuasung vakna leh zinsuk zintohna mawtaw leh vanzatte hoih lel; ahi zongin giahna ding Hotel gina leh siangtho ‘tampi’ kisam lai ci hi. ‘Tampi’ a cih hangin tampi a genna hilo in a om nailo a gen nuam ahi cih ka tel hi. Zinbuk (Hotel) a omsa te gamsung a khualzinte adingin hoih mawhlo napi a pualam, gamdang pan a hong zin dingte adingin themkhat kicing lah deuh dan hi. A diakdiak in kisilna mun tuibuk leh awnghawhna ekbuk te deihzah in zatnuamlo, siangtho zolo deuh hi.\nZogam ah hong zin ding gamdang mi a tamzaw pen gam khangtosa leh sum leh pai hau gam te ahih manun vanzat a siangtho leh a hoih a zang namte ahi uh hi. Tua banga hong zinte adingin a sum leh pai amau piazo lel uh hi. A piazo dinga zong hong pai ahi uh hi. Amau deih bel a vanzat kicingin hoih in siangtho, leitung gam khangtote zatte hi peuh leh a man pia zo uh hi. Tua ding lungsim ah koih in mailam ah Hotel, Lodge, Restaurant a bawl nuamte, a bawl dingte in limtak in i hanciam ding a kisam ahihna ka va mu hi. Nek leh dawn pen ei nek bang ne thei lel uh hi, lamgei a kizuak khawng zong ne ngam lel uh hi. Ahi zongin a giahna uh, a kisilna uh, a awnghawhna uh a nuam leh a tawldam ding deihse uh hi. Zomi te hong suun keeita uh hiveh aw! Gamdanga Hotel a semsa, hotel bawlsa leh nek leh dawn a bawl siamsate bangin va bawlzo hi leng sum a kingah veve ding hita hi. Gamdang pan khualzin lah a nini in tam deuhdeuh hilai…\n6. LPG tawh anhuanna: A tom in ‘gas’ tawh ann huanna cih ding hi. Tuhun ciangin singkung leh lopa te ki it in kikem ta ahih manin ann huanna dingin zong singkungte kizang nawnlo in meitui huih (liquefied petroleum gas, LPG) kizangta hi. Tua pen tutung GZA Khawmpi 2na hun ah Tedim ah na kilimzat nai hetlo mawk hi. Khua kim khua pam a singkung lopa teng kisat mai in singkhul dingin kizanga gamsung keu in mualte kolh kiukeu mawk hi. Gamlak ah singkung po singkung gol muh ding omlo in kolh kiukiau a, lopa po sunsun nangawn mei tawh kihaltum lai mawk hi. GZA Khawmpi masa ah ‘gam hallo ding, singkung lopa kem ding’ ciin kigengen napi khuamite in zui hetlo in gam kihal a, Tedim ah tua banga thu a kigen ziahziah laitak in a gal Valvum khua kim ah gam kang ziahziah hi. Annhuanna dingin gas kizanglo ahih manin singkung lopa kem ni in singkung lopa golsak in zeek bawl ni cih om hetlo ahi tam aw ka ci hi. Singkung lopa a meng masasa kihaltum kik leh, annhuanna ding lah singkhuah bek kizang lai mawk si ahih manin hun khat ciang annhuan ding om taleh a huanna ding omlo ding ahih manin anngawl in a ki om thei veve ding himawk hi; a sial in nek ngap hang ci ihih buang kei leh. Tua hi a, annhuanna dingin gas bangci zat theih ding cih a kingaihsut ban ah singkung lopa, kim leh pam gamsung, lopa te bangci kep ding cih zong limtak ngaihsut ding a kul hilo hiam cih kuama phawkloh in ka ngaihsun hi. Noh zong ngaihsun tek dingin hong lamen ing…\n7. Taihinn Tamlo: Khuapi khat dingin ka upmawh zah in taihinn na tamlo hi. Inn hoih pipi tampi om napi taihinn (concrete building) tam hetlo mawk hi. Japan Gal lai a sikkangte tawh inn kilam, a tung sikkang hinawnlo ‘siksan’ hizawta! na tam mahmah hi. Tedim khuasung khua dak leng na san zihziah hi. Zomi te a hau a nei zong kiom simsim ta sam ahih hang Zogam khuapi ah inn leh lo hoih a kibawl, a kipuah, a kidin tamlo ka sa hi. Kawlpi bangah Zomi te inn leh lo hoih thei mahmah hi. Ahi zongin i gam khuapi khat ahi Tedim ah tuazah in inn leh lo a kilawm a kicingin kilamlo, kibawllo, kiciang hetlo tawh kibang hi. A kilam sawm a kipanpan bel om in, tu laitak a khua thupizah in taihinn thak sitset bang a tamlo himawk hi.\n8. Bazar Gina omlo: Bazar ka cih ciang mehteh mehgah zuakna phualpi ka cihnopna hi. Grocery Store zong cih pak theih, gamdang omte adingin. Sa zuakna, anteh lohing, singgah theipuam zuakna phual a tuamin zong kibawl mello hiam ciing; ka muh loh man ahih kei leh. Tua banga nisim nek ding meh te zuakna mun khuapi lian khat in a kilawm tak a siangtho tak khat a neih ding a kilawm ahi hi. Tua bang omlo in khuapi khantohna, mipite khantohna omthei taktak lo hi. Lampi lamdung teng siangtho in hoih, innsungte siangtho in van leh nate zong kicing, nek leh dawn ding om mah taleh i nisim van kisapte a leina ding mun, a phual a gina a om kei leh kisil siang masalo a puanthak silh, a tung siangtho napi a sung siangtho lo tawh kibang ding hi. Tua manin meh, antang, sa, singgah, pak, etc zuakna a gina tak khat mipi zuatna nuam mahmah khat ah a om ding a kilawm ahi hi.\n9. Tualpi Hoih tamlo: Khuapi khat sungah khangnote kimawlna dingin tualpi gol leh hoih khat leh nih a om hamtang ding a ngeina ahi hi. Mihing khantohna dingin pumpi khantohna bek hilo in lungsim khantohna zong kisam a, tua lungsim picinna i ngahna dingin kimawlna, ciammuih leh kidemna siangtho tuamtuam tawh khangno hun zat ding a kisam ahi hi. A kimawl ngeilo, a kimawl theilo khangno khat pen a kimawlmawl a khangto khangno sangin a picinna kibanglo thei hi. Tua ahih manin khangnote a khantohna ding, minam a picinna ding, khua leh tui a khantoh sem nadingin khangnote kimawlna ding tualpi a kisam ahi hi. Veng khempeuh ah tualpi neih ding a kisam hi a, tamlua cih a om theilo ahi hi. Ka theih khialh kei leh, kei muhna ah, Kam Hau tualpi bek a gol a om ahi hi (a dang a om lai na?). Tua bek pen Khuapi khat, inn tul tampi a pha, mihing tulsawm a sim a pha khat adingin kicinglo hi. Kuateng kimawl a, kuateng kimawllo ding. I khangnote a picin mahmah ding uh lungsim khantohna manlangsak ding leh lungduai, lungsim siangtho leh lungsim gina tawh kidemna siangtho a neih ding uh i deihsak tek hi; tua ding khual siam mahmah kisam lai leh kilawm kasa hi.hauzacin\n10. Town Bus omlo: Khuapi sungah khe tawh vak den pen khuapi a gol ciangin a hi theilo ahi hi. Mi khempeuh in zong mawtaw nei kim zolo, motor cycle zong nei kim zolo, bicycle zong kinei kim zolo hi. Tua manin khuapi sunga kilehsuk kilehto te vakna ding, a tuanna ding uh khuapi mong pan khuapi mong khat dong a tung dingin mipi tuanna mawtawpi Bus a tai ding kisam hi. Mipi in a tuan pan a kum kikal a tuan man pia dinga, a mawtaw neite in a sumteng khon ding uh hi. Tua banga tai ding khuasung vakna mawtawpi ‘Town Bus’ a kisam nginge ihi hi. Tua ahih kei leh Leilum pan Sakollam tan khe tawh vak phei in kileh kik hileng hun tampi bei ding hi. Town Bus om hileh tomno sungin kitung dinga, na tampi kisem man ding hi. Vaksuk vaktohna nuam leh kizop kikawmna zong manlan dinga, zong nuam kisa tuam mahmah ding hi.\nMai lam ah khuasung vakna ah saap theih ding mawtaw TAXI kisam lai ding hihang. Tun zong a kisam khin hithei khinkhian maw.\nGennop tampi omlai, thulu dang tawh zom lai ni. Tedim zinna thu bek hilo, ka zinna pan ka lungsim a hong suak thute zong hong kum toto nuam lai ing. Ka lungdam.\nPrevious: Gam bangzahna ah na om hiam?\nNext: Zomi Tangthu tomcing (Zomi concise history) ~ Pau Do Lian


url: =I SUNGLAM HONG NIINSAK THEITE. Agelh ~ GSPau - Laibu Saal\nHome > Thuluui/Articles > I SUNGLAM HONG NIINSAK THEITE. Agelh ~ GSPau\nI SUNGLAM HONG NIINSAK THEITE. Agelh ~ GSPau\nI SUNGLAM HONG NIINSAK THEITE.\n1. Mawhna ipna\nPasian leh mawhna omkhawm theilo hi. Mi pawlkhat in zu dawn gegu napi, dawn ke'ng, kici hi. Khaini muam gegu napi, muam ke'ng, kici hi. Sumvai ah kizuau napi, zuau ke'ng, kici hi. Hih pen Pasian a khem lah ihi a, eimah leh eimah kikhem zong ihi hi (1Jn.1:8). Hih mawhnate in Pasian tawh hong kikhensak hi (Isa.59:2). Mawhna i ip ciangin Pasian in i thungetnate hong dawng lo hi (Late 66:18). Innkuan sung kicidam theilo a, kidaupai theilo hi. Ni simin kilunggim den hi.\nI mawhnate im se lo-in, Pasian tungah pulakin thum zaw le'ng, Pasian pen hehpihna tawh kidim ahih manin amah in mawhmaina hong pia ding a, amah tawh i kilemkik ding hi (1Jn.1:9). Tua ciangin i ci hong dam ding a, i dau hong pai ding hi.\n2. Mawhna maisak zawhlohna\nGeorge Herbert in, "Midangte' mawhna a maisak zolote ama' tot ding lei (bridge) a sattat tawh kibang hi," ci-in gen hi. A cidam thei ngiatlo mi pawlkhat pen midangte' mawhna a maisak loh man uh na hi thei hi. Midangte' mawhna i maisak loh ciangin i kha keu a, kimaigum hi. Pasian' minphat khawng nuam kisa lo hi. I ankam hong lim lo-in, nuam takin zong ki-ihmu theilo hi. A tawpna ah lungtang natna, sikhang natna, gilpi natna leh zunkhum natna cihte kingah lawh thei hi.\nPasian' naseem tata, a khami tata, thusuak nei tata in midangte' mawhna kimaisak zo hetlo thei hi. Mite' mawhna ciamtehin kithukkik nuam thei hi. Tua in i sunglam niinsak a, i khalam nuntakna keusak hi.\nTopa in ei' mawhna hong maisak mah bangin e'n zong ei hong khem mite' mawhna, leiba hong loh nuamlote' mawhna, ei hong haza mite' mawhna, ei hong bawlsiate' mawhna, i maa hong khaksak mite' mawhna a maisak dingin Topa in hong deih hi (Efe.4:32; Kol.3:13).\nWilliam Barclay in, "Kiphatsakna pen mawhna dangte' pian'na nu leh pa hi," ci-in gen hi. John Flaval in, "Amah leh amah a kitelcian mite kiphasak ngeilo hi," ci leuleu hi. Kiphatsakna pen ei leh ei i kitellohna pan hong kipan thei hi. Kiphatsakna in pukna piangsak hi (Pau.16:18). Mikhat hong kiphatsak nak leh puk tawh hong kizom thei hi.\nMihingte pen i daupai pian teh, i nopsak pian teh, i lawhcin' pian teh, Topa in hong zat pian teh, mite'n Topa min tawh hong thupi bawl pian uh teh i sungah kiphasakna hong kipan thei hi. Hihte pen Topa' thupha ahih lam kiphawk kha lo-in, eima' pil man, eima' siam man, eima' hanciam zawh man, eima' ginat man, leh eima' kaamphat man peuh kisa kha thei hi. Tuate panin pukna piang thei hi.\nHun khat lai-in Pasian' mizat pen 7 (Top seven) sungah a kihel Jim Baker zong hong kiphasak kha ahih manin a lawhcin' laitak, a minthan' laitak mahin hong kipuk a, thong sung nangawn hong tung hi.\nTua ahih manin i pilna, i hauhna, i lawhcin'na, i meelhoihna cihte kiphatsakpih kha kei ni. I kiphatsakpih khak leh a neipa in hong lakik ziau kha thei ding hi.\nHazatna pen sunglam keekseuna hi a, a nungah muhdahna in zui den hi. Hazatna pen guh muatsak natna hoihlo ahi hi (Pau. 14:30).\nSaul kumpipa leh Davidte galsimna pan hong ciah uh ciangin mipite in na dawn uh a, "Saul in a tulin that, David in a tul sawmin that," ci-in hong awng ziahziah uh hi (1Sam.18:7). Mite in Saul sangin David pakta zaw uh cih Saul in a theih ciangin David hong haza hi. Topa Kha in Saul nusia a, a sungah khanin hong lut hi. Tua ciangin Saul in David hong tang mudah mikmek a, thah hong sawm mawk hi.\nEi sangin a pilzaw, a hauzaw, a lawhcing zaw, a khangtozaw, mite' pahtak zawk khatpeuh hong om ciangin kihaza thei hi. Ei i lawhcin' teh i kiphasak a, midangte a lawhcin' uh teh i haza hi. Tua bang hun ciangin Saul kumpipa mah bangin i sungah khaniin hong lut thei hi. I sunglam hong keekseu-in, Topa tawh i kizopna hong maan nawnlo hi. I omzia leh i nasepziate hong maan thei nawnlo ding a, sep ding a kilawmlote vive kiseem kha ding hi. A tawpna ah Saul kumpi mah bangin a mi mahmah thahnopna lungsim nangawn kinei thei lai ding hi.\nTua ahih manin i sungah hazatna lutsak kha kei ni. Hong lut khit leh zong manlang takin paaikhia mengmeng ni.\nMuhdahna pen mithahna ahi hi (1Jn.3:15). Muhdahna in i sunglam meima sak a, Kha Siangtho nasepna zong dal thei hi. Khatvei Billy Graham in khua khatah crusade bawl hi. Mikhat in, "Hih pa pen leitung bup ah mi khemin a vak kawikawi khat hi. A thugen um kei un," ci-in kiko hi. Billy zong heh a, tua pa mudah hi. Tua ni-in Kha Siangtho in naseem lo pah a, a crusade lawhcing lo pah hi. Zan tawntung ihmu theilo hi. Satan in ciangkang bangin tua pa zangin amah a sat ahihna a tel ciangin tua pa a muhdahna teng bei a, itkik thei hi.\nSatan in i makaite leh i lawm-itte peuh zangin eite hong sat thei hi. Tua bang hun ciangin a mi kimudah kha thei hi. Eite' muhdah ding pen a mi hi lo-in, a nung-a naseem Satan ding hizaw hi.\nPasian' naseemte sungah a hang omlo pi-in mi khatpeuh a tang muhdah mikmek om thei mahmah hi. A muhdah mite in a maitai uh ciangin mudah semsem thei lai uh hi. Tua pen khaniin' nasepna hi a, tua in sunglam hong niinsak hi. Tua ahih manin kimuhdah khempeuh paaikhia ni (Efe.4:31). \nItem Reviewed: I SUNGLAM HONG NIINSAK THEITE. Agelh ~ GSPau Description: Rating: 5 Reviewed By: cinpuzomi